title: Martins Dukurs

text: Dukurs on valittu Latvian vuoden miesurheilijaksi vuosina 2010 ja 2011. Myös Martinsin veli Tomass on skeletonkelkkailija.


title: Kankaanpään Pallo

text: Kankaanpään Pallo on kankaanpääläinen jalkapalloseura, joka on perustettu vuonna 1961. Kaudella 2012 KaPa pelasi Vitosessa.


title: Kankaanpään Pallo

text: Kankaanpään Pallo on perinteikäs alasarjajoukkue Pohjois-Satakunnasta. 2000-luvun paras sijoitus on vuodelta 2003, Satakunnan Kolmosen neljäs. Kaudella 2012 KaPa sijoittui toiseksi Satakunnan Vitosessa ja nousi Neloseen.


title: Tulikuusio

text: Tulikuusio ("Pedicularis flammea") on Pohjois-Amerikassa ja Euroopassa arktisilla alueilla kasvava näivekasvi.


title: Tulikuusio

text: Tulikuusio kasvaa 2–10 senttimetriä korkeaksi. Sen varsi on karvaton ja punaruskea. Lehdet ovat pariliuskaiset, tyvilehdet ovat suhteellisen suuret, varsilehdet pienet. Tulikuusion kukinto on tähkä, joka on kapea ja vähäkukkainen. Kukkien teriö on 10–12 millimetriä pitkä, väriltään keltainen, ylähuulesta ruskeanvioletti.


title: Tulikuusio

text: Tulikuusiota esiintyy Pohjois-Kanadassa, Grönlannin rannikoilla, Pohjoismaissa Islannissa ja harvinaisena Skandien pohjoisosassa Ruotsissa ja Norjassa. Sitä ei tunneta Suomesta, lajia kasvaa silti Enontekiön Kilpisjärveltä katsottuna lähimmillä Norjan tuntureilla.


Nasjonalmuseet for kunst, arkitektur og design eli Nasjonalmuseet on Norjan kansallismuseo, joka sijaitsee Oslossa. Se koostuu useista aiemmin itsenäisistä museoista Arkitekturmuseet, Kunstindustrimuseet, Museet for samtidskunst, Nasjonalgalleriet ja Riksutstillinger. Museossa esitellään norjalaista taidetta, arkkitehtuuria ja muotoilua. Museo toimii useissa tiloissa Oslossa, mutta sille on rakenteilla uusi yhteinen rakennus, jonka on määrä valmistua 2020.


title: Nasjonalmuseet for kunst, arkitektur og design

text: Museolla on pysyvät näyttelyt, ja lisäksi sillä on vaihtuvia näyttelyitä joissa esitellään muualta lainattuja teoksia.


text: Museon johtaja on Karin Hindsbo, joka aloitti tehtävässä kesäkuun alussa 2017.


text: Vuonna 2020 valmistuvaksi suunnitellun rakennuksen on suunnitellut arkkitehtitoimisto Kleihues + Schuwerk, joka voitti suunnittelukilpailun suunnitelmalla "forum artis". Siihen siirtyvät kaikki nytkyisin omissa rakennuksissaan toimivat museot.


title: Marty Walsh

text: Martin J. Walsh (16. lokakuuta 1883 – 27. maaliskuuta 1915) oli kanadalainen jääkiekkoilija, joka aloitti uransa amatöörinä ja päätti sen ammattilaisena. Hyökkääjänä pelannut, Ottawa Senators -seuraa edustanut Walsh voitti kolmesti Stanley Cupin ja kuuluu Hockey Hall of Fameen. Kiekkouran jälkeen Marty Walsh muutti työn perässä Edmontoniin vuonna 1914, sairastui ja kuoli Muskokan parantolassa.


title: Marty Walsh

text: Marty Walsh edusti Queen's University -yliopistoa vuosina 1902–1906 ja saavutti vuonna 1905 mestaruuden joukkueen riveissä. Ammattilaisuransa hän aloitti kaudella 1906–07 Canadian Soo -seurassa, joka pelasi International Professional Hockey Leaguessa (IPHL). Loukkaantumisten takia hän pääsi kentälle vain seitsemässä ottelussa.


title: Marty Walsh

text: Vuonna 1907 hän vaihtoi seuraa Ottawa Senatorsiin ja pelasi siellä viisi kautta, joihin mahtui kolme Stanley Cupia (1909, 1910, 1911). Armoitettuna maalintekijänä tunnettu Walsh teki vuoden 1909 kaudella 42 maalia 12 pelissä. Vuonna 1911 hän teki 10 maalia Stanley Cup -haasteottelussa Port Arthuria vastaan; enempään on pystynyt vain Frank McGee 14 osumallaan yhdessä ottelussa. Marty Walsh kelpuutettiin Hockey Hall of Fameen vuonna 1963.


title: Galleria BE’19

text: Galleria BE'19 oli Helsingin Bulevardilla 1989-2013 toiminut taidegalleria. Vuosittain galleriassa järjestettiin 15–16 kolmen viikon mittaista näyttelyä.


title: Arkitekturmuseet

text: Arkitekturmuseet tarkoittaa muun muassa seuraavia:


title: Metal Gear Solid: Peace Walker

text: Metal Gear Solid: Peace Walker on Konamin ja Kojima Productionsin tuottama hiiviskelypeli, joka on osa "Metal Gear" -pelisarjaa. Se julkaistiin ensimmäisenä PlayStation Portable -pelikonsolille vuonna 2010. Myöhemmin peli sisällytettiin pelikokoelmaan "Metal Gear Solid HD Collection" joka julkaistiin PlayStation 3:lle ja Xbox 360:lle Japanissa ja Pohjois-Amerikassa vuoden 2011 lopulla ja Euroopassa helmikuussa 2012. Pelin on ohjannut ja käsikirjoittanut pelisarjan luojana tunnettu Hideo Kojima.


title: Metal Gear Solid: Peace Walker

text: Kuten muutkin "Metal Gear" -pääsarjan pelit, "Peace Walker" on toimintaa ja hiiviskelyä yhdistävä videopeli, jossa myös tarina on tärkeässä roolissa. Pelin päähahmona nähdään sarjan muistakin osista tuttu Big Boss ja tarina sijoittuu vuoteen 1974. Tapahtumapaikkana on Costa Rica. "Peace Walker" on kronologisesti jatko-osa pelille "" ja kolmas peli jonka päähahmona Big Boss on.


title: Metal Gear Solid: Peace Walker

text:
Pelin pelaaminen koostuu pääasiassa lyhyistä tehtävistä jotka on jaettu päätarinaan kuuluviin (Main Ops) ja ylimääräisiin (Extra Ops). Tehtävien välillä pelaaja pystyy hallinnoimaan omaa tukikohtaansa, Mother Basea joka muun muassa pystyy kehittelemään uusia aseita ja varusteita pelaajan käyttöön. Vihollissotilaita pystyy värväämään omaan joukkoonsa ja asettamaan toimimaan erilaisissa tehtävissä Mother Basessa, kuten aseiden kehittämisessä tai lääkintäryhmässä.
"Peace Walker"in tarina seuraa "in" ja "in" tapahtumia. Big Boss johtaa nyt omaa palkkasotilasjoukkoansa nimeltä Militaires Sans Frontières. MSF palkataan selvittämään miksi salaperäinen aseistautunut joukko nimeltä Peace Sentinels on saapunut Costa Ricaan.


title: Adolf Schirmer

text: Adolf Schirmer (1. lokakuuta 1850 – 11. elokuuta 1930) oli norjalainen arkkitehti, joka on suunnitellut muun muassa Nasjonalgallerietin rakennuksen Osloon.


title: Adolf Schirmer

text: Schirmerin isä oli Heinrich Ernst Schirmer ja veli Herman Major Schirmer. Hän opiskeli ensin isänsä johdolla ja sitten ulkomailla Berliinissä ja Pariisissa. Hän toimi yksityisenä arkkitehtina vuosina 1874–1886. Norjan valtion rakennustarkastaja hänestä tuli vuonna 1887.


title: Addams Family II

text: Addams Family II () on vuonna 1993 julkaistu musta komediaelokuva ja jatko-osa elokuvalle "The Addams Family – Perhe Addams". Elokuvan pääosia esittävät muun muassa Raúl Juliá, Anjelica Huston, Christopher Lloyd, Christina Ricci, Christopher Hart, Carel Struycken, Jimmy Workman, John Franklin, Dana Ivey, Carol Kane ja Joan Cusack. Elokuvan on ohjannut Barry Sonnenfeld, joka itse tekee elokuvassa cameoroolin. Elokuva ei ollut yhtä suuri taloudellinen menestys kuin edeltäjänsä, mutta sai hyvät arvostelut kriitikoilta ja oli ehdolla Oscar- ja Golden Globe -palkinnolle. Elokuva voitti Razzie-palkinnon huonoimmasta laulusta. Vuonna 1998 julkaistiin "Addams Family – Sukukokous" elokuva, joka ei ole suora jatko-osa kahdelle Paramount Picturesin tuottamille Addams Family-elokuville.


title: Espanjalainen arkkitehtuuri

text: Iberian niemimaan sijainti Euroopan lounaiskulmassa teki siitä kulttuurien kohtauspaikan etelän ja pohjoisen välillä, minkä vuoksi se oli laajasti osallisena maailman taiteen ja arkkitehtuurin kehittymisessä. Karthagon, Kreikan ja Rooman siirtokunnat loivat perustan Hispanian sivilisaation ensimmäiselle vuosituhannelle. Roomalaiset huvilat, akveduktit, riemukaaret ja circusareenat olivat merkkejä roomalaisesta kulttuurista. Kristinusko levisi Iberian niemimaalle samaan aikaan kuin muihinkin Rooman provinsseihin. Myöhemmin seudun ottivat haltuunsa germaanit, erityisesti visigootit, jotka perustivat valtakuntansa ja kehittivät varhaista kristillistä basilika-arkkitehtuuria.


title: Espanjalainen arkkitehtuuri

text: Maurit valtasivat Iberian niemimaan vuonna 711 ja ajoivat visigootit Asturiaan. Islamilaisuus aikaansai niemimaalle uuden roolin sulatusuunina idän ja lännen välillä. Kalifaatin aikana Córdobasta tuli kulttuurin ja tieteen keskus. Mozarabeiksi kutsutut kristityt omaksuivat hallitsijoiden arabikulttuurin, mikä näkyy heidän rakentamissaan kirkoissa. 900-luvulta lähtien kristityt tekivät sotaretkiä etelässä asuvia maureja vastaan. Islamilainen kausi kesti kauan ja päättyi vasta reconquistaan, joka huipentui Granadan antautumiseen 1400-luvun lopulla. Kun muslimit jäivät asumaan valloitetulle alueelle, syntyi vuorovaikutuksesta mudéjar-tyyli.


title: Espanjalainen arkkitehtuuri

text: Romaaninen taide ja arkkitehtuuri kehittyi niemimaan pohjoisosissa. Alussa se sai muotonsa luostarien rakentajien yksinkertaisena arkkitehtuurina, joka oli samankaltaista Etelä-Euroopassa Lombardiasta Navarraan. Lisääntynyt pyhiinvaeltaminen Santiago de Compostelan katedraaliin johti vuorovaikutukseen muun Euroopan, erityisesti Ranskan kanssa. Espanjalaista gotiikkaa edustavat Toledon, Burgosin ja Leónin katedraalit, joiden siro arkkitehtuuri on samantapaista kuin Pohjois-Ranskassa, kun taas välimeren seudun katedraaleille on ominaista leveä yksilaivaisuus ja tilallinen yhtenäisyys. Kaarle V:n valtakaudella 1500-luvun lopussa ilmestyi barokki, jonka huipentuma on vuonna 1738 rakennettu Santiago de Compostelan katedraalin Obradoiro-julkisivu. Espanjalainen barokki vaikutti voimakkaasti myös Latinalaisessa Amerikassa kolonialismin myötä. Rokokoon aikakausi oli Espanjassa lyhyt. Uusklassisismi saavutti huippunsa Juan de Villanuevan ja aikalaistensa töissä.


title: Espanjalainen arkkitehtuuri

text: 1800-luvulla saapuivat kertaustyylit ja eklektismi sekä toisaalta teollisen vallankumouksen vauhdittama materiaalien uudenlainen käyttö, kuten lasin ja raudan arkkitehtuuri. 1900-luvun alun "art nouveau" -tyylin johtohahmoja oli Antoni Gaudí. Modernistista arkkitehtuuria edistivät arkkitehtiryhmät, kuten GATEPAC.


title: Espanjalainen arkkitehtuuri

text:
Espanjassa on Unescon maailmanperintöluettelossa toiseksi eniten rakennuksia maailmassa; ainoastaan Italiassa on enemmän.
Pronssikaudella Baleaareilla kehittyi megaliittinen kulttuuri, joka kesti Rooman valloitukseen asti 123 eaa., jonka jälkeen se rappeutui. Kulttuuri sai vaikutteita Karthagosta, Kreikasta ja Roomasta. Yhä nykyisinkin pelloilla teiden varsilla on tornimaisia kivirakennelmia, joita nimitetään talaioteiksi, ja t-kirjaimen muotoisia tauleja. Ne ovat aikakaudelta 1400 vuotta eaa. Talaioteilla tiedetään olleen puolustuksellinen tarkoitus ja liittyvän Sardinian nuraghekulttuuriin. Navetojen ajatellaan olleen hautoja. Sitä vastoin taulojen merkitys ei ole varmistunut.


title: Espanjalainen arkkitehtuuri

text: Hispanian arkkitehtuuria ja taidetta Rooman vallan ajalta ei oikeastaan voi nimittää espanjalaiseksi, vaan ne olivat Rooman imperiumin tuotoksia. Rooman arkkitehtipalveluja käyttivät sekä valtio että yksityishenkilöt, ja tärkeimmät julkiset työt suunnittelivat arkkitehdit ja insinöörit, jotka olivat armeijan palveluksessa. Segovian akvedukti, Alcántaran silta ja Méridan amfiteatteri rakennettiin siten.


title: Espanjalainen arkkitehtuuri

text: Kristinusko levisi Iberian niemimaalle samaan aikaan kuin muihinkin Rooman provinsseihin. Myöhemmin seudun ottivat haltuunsa germaanit, erityisesti visigootit, jotka perustivat valtakuntansa ja sijoittivat pääkaupunkinsa Toledoon (silloinen "Toletum"). Visigootit omaksuivat varhaisen, italialaisiin ja pohjoisafrikkalaisiin malleihin perustuneen kristillisen basilika-arkkitehtuurin ja kehittivät sitä edelleen. Tärkeimpiä visigoottien säilyneitä kirkkoja ovat San Juan de Baños, San Pedro de la Nave ja Santa Comba de Bande.


title: Espanjalainen arkkitehtuuri

text: Maurit kukistivat visigootit Toledossa vuonna 714 ja ajoivat heidät Asturiaan. Tämä suhteellisen pieni mutta aktiivinen kuningaskunta loi siteet karolingeihin 800-luvulla. Tukikohta sijaitsi Oviedossa Kantabrian vuorten takana. Alfonso II:n hallitsijakaudella aloitettiin merkittäviä rakennusprojekteja. Ensisijaisesti ne olivat kirkkoja, jotka noudattivat vanhaa visigoottilaista kaanonia basilikaplaanista, jossa on kolme suorakulmaista itäistä apsista ja laivoja erottaa toisistaan vahvojen pilarien kannattelemat arkadit. Tuon ajan kirkoista tärkein on San Julián de los Prados, joka on linkki visigoottien vanhan arkkitehtuurin ja uuden asturialaisen arkkitehtuurin välillä, joka kehittyi Ramiro I:n lyhyellä hallitsijakaudella (842–850). Tuolloin rakennettiin Naranco-vuorelle Santa María del Naranco ja San Miguel de Lillo sekä Santa Cristina de Lena -kirkko 40 kilometriä Oviedosta etelään. Kaikki olivat saman, tuntemattoman arkkitehdin töitä ja niiden arkkitehtuuri ennakoi piirteitä, joita yleensä pidetään romaanisen ja goottilaisen arkkitehtuurin innovaatioina.


title: Espanjalainen arkkitehtuuri

text: Vakautettuaan asemansa Oviedon ympäristössä Asturian kuningaskunta alkoi valloittaa takaisin muslimeille menetettyjä alueita etelästä. Vuonna 914 pääkaupunki siirrettiin Leóniin. Samalla kun Asturian visigoottien erityinen arkkitehtuuri kehittyi, toinen kristittyjen arkkitehtuurityyli alkoi ilmaantua Al-Andalusissa erityisesti ajanjaksoina jolloin Córdoban kalifaatti suhtautui suvaitsevaisesti syntyperäisten espanjalaisten kristinuskoon. Huolimatta uskonnollisesta itsenäisyydestään nämä mozarabeiksi kutsutut kristityt omaksuivat hallitsijoiden arabikulttuurin. Mozarabipiirteisiä kirkkoja rakennettiin runsaasti, mutta vain osa niistä säilyi, kuten Santa María de Melque Toledossa ja San Cebrián de Mazote Valladolidissa. Tärkeimmät mozarabikirkot sijaitsevat kuitenkin Leónin alueella, joka uutena pääkaupunkina oli alkanut houkutella muualla vainottua väkeä. Hyvin säilynyt San Miguel de Escalada -kirkko sijaitsee noin 30 kilometriä Leónista itään. Koska mozarabien rakentaminen oli laaja-alaista ja hajanaista, monenlaisia kirkkojen topologioita ilmaantui, kuten variaatioita basilikan sekä kreikkalaisen ja latinalaisen ristin muotoisista pohjaratkaisuista. Yhteinen tekijä mozarabiarkkitehtuurille oli islamilaisten piirteiden omaksuminen, mutta varsinaista yhtenäistä tyyliä ei syntynyt.


title: Espanjalainen arkkitehtuuri

text: Maurien ajettua visigootit Asturiaan islamilaisuus aikaansai Iberian niemimaalle uuden roolin sulatusuunina idän ja lännen välillä. Antiikin Rooman Hispaniasta tuli siis keskiajalla arabien hallitsema.


title: Espanjalainen arkkitehtuuri

text: Córdoba oli alkujaan roomalainen kaupunki, josta tuli islamilaisen Espanjan pääkaupunki arabien vallattua niemimaan vuosina 710–711. Córdobasta tuli kulttuurin ja tieteen keskus. Vuonna 755 paikallinen väestö myönsi Syyriasta verilöylyä paennutta umaijadille, Abd ar-Rahman I:lle emiirin eli sotilaskuvernöörin arvon, jonka myös hänen jälkeläisensä säilyttivät. 900-luvun alussa he ryhtyivät kutsumaan itseään kalifeiksi kilpaillen idän abbasidien ja Pohjois-Afrikan fatimidien kanssa. Córdoban muurien sisällä on kerrottu olleen 3 000 moskeijaa ja 300 yleistä kylpylää. Islamilaisessa maailmassa kaupungin ylitti vauraudessa vain Bagdad. Moskeijoista merkittävin oli nykypäiviinkin säilynyt Córdoban moskeija, joka oli islamilainen vastine kristillisille hovikirkoille, vaikkakin se on paljon suurempi kuin esimerkiksi Hagia Sofia. Moskeijan ensimmäisessä rakennusvaiheessa vuonna 786 arkkitehti kehitti ainutlaatuisen kaksoisarkadijärjestelmän, jonka avulla tilaan saatiin avaruutta ja valoa. Järjestelmää toistettiin rukoussalia laajennettaessa, kunnes vuosina 987–988 se saavutti nykyisen laajuutensa pinta-alan nelinkertaistuttua alkuperäisestä. Moskeija havainnollistaa, kuinka varhaiset islamilaiset arkkitehdit eivät yrittäneet kattaa laajoja tiloja holvein, eikä rakenteita piilotettu vaan ne jätettiin näkyviin geometrisessa koristeellisuudessaan.


title: Espanjalainen arkkitehtuuri

text: Córdoban kalifaatti päättyi 1031 ja Al-Andalus hajosi pieniksi taifoina tunnetuiksi pienoisvaltioiksi. Taifat kilpailivat keskenään ja niiden hallitsijat pyrkivät tekemään vaikutuksen rakentamalla linnoituksia ja palatseja. Palatseista on nykypäivänä jäljellä hyvin vähän. Parhaiten on säilynyt Zaragozan 1000-luvun toisella puoliskolla aloitettu Aljafería, jonka hevosenkengän muotoiset ja monijakoiset kaaret muistuttavat Córdoban moskeijasta.


title: Espanjalainen arkkitehtuuri

text: Almoravidit saapuivat Al-Andalusiin Pohjois-Afrikasta. Taifajohtajat olivat pyytäneet apua kristittyjen valloitettua Toledon vuonna 1085. Almoravidit ottivat Al-Andalusin haltuunsa vuonna 1090 pitäen pääkaupunkinsa Marrakechissa. Almoravidit noudattivat konservatiivista islamilaisen lain tulkintaa ja pyrkivät arkkitehtuurissa ja taiteessa ankaruuteen, mutta heidän myöhäistuotannossaan on merkkejä siitä, että he lopulta antoivat periksi Al-Andalusin yltäkylläisyydelle.


title: Espanjalainen arkkitehtuuri

text: 1100-luvun puolivälissä almohadien berberidynastia syrjäytti almoravidit. Almohadit suosivat ornamentteja ja geometrisia muotoja ankarassa tyylissään. Sevillaan rakennetut suuri moskeija ja minareetti nimeltään La Giralda ovat tyyppiesimerkkejä almohadien tyylistä.


title: Espanjalainen arkkitehtuuri

text: Nasrid-dynastia hallitsi Granadaa ja sen naapureita Jaénia, Almeríaa ja Málagaa Iberian niemimaan eteläosassa. Dynastia kohtasi jatkuvaa painostusta pohjoisesta kristityiltä armeijoilta, jotka valtasivat Valencian, Játivan ja Jaénin vuonna 1243 ja tekivät nasrideista suojelurahaa maksavia alamaisia. Vaikeasta poliittisesta tilanteesta huolimatta Granada pysyi kaksi ja puoli vuosisataa islamilaisen lännen keskuksena, joka houkutteli puoleensa oppineita. Useat poliittiset kriisit Pohjois-Afrikassa ja se, että Kastilia ja Aragonia liittoutuivat vuonna 1469 Isabellan ja Ferdinandin avioliiton myötä, johti nasridien vallan päättymiseen. Viimeinen Nasrid-johtaja karkoitettiin vuonna 1492. Samalla päättyi lähes 800-vuotinen islamilainen jakso Iberian niemimaalla.


title: Espanjalainen arkkitehtuuri

text: 1300-luvulla Nasrid-sulttaanit omistautuivat mahtavien palatsiensa koristeluun. Heidän merkittävin yksittäinen saavutus on Alhambra. Se sijaitsee mäellä Granadan yllä ja oli muutakin kuin hyvin linnoitettu palatsi – se oli kuninkaallinen kaupunki, jonka rakentaminen kesti miltei kaksi vuosisataa.


title: Espanjalainen arkkitehtuuri

text: Mudéjar-tyylin katsotaan yleisesti syntyneen 1100-luvulla Sahagúnissa. Kun kristityt kuninkaat valloittivat Al-Andalusin, muslimit jäivät asumaan valloitetulle alueelle. Mudéjar ei ole yksittäinen puhdas tyyli, vaan se edustaa islamilaisen ja silloisen kristittyjen tyylin (romaaniikka, gotiikka tai renessanssi) sulaumaa, ja myös juutalaiset vaikuttivat siihen. Tyyli vakiintui 1200-luvulla ja levisi etelään ja kaakkoon. Aragoniassa kymmenen rakennusta on lisätty Unescon maailmanperintöluetteloon vaiheittain. Joukossa on kirkkoja, katedraaleja ja palatsi.


title: Espanjalainen arkkitehtuuri

text: 900-luvulta lähtien kristityt tekivät sotaretkiä etelässä asuvia maureja vastaan. Romaaninen taide ja arkkitehtuuri kehittyi niemimaan pohjoisosissa. Alussa se sai muotonsa luostarien rakentajien yksinkertaisena arkkitehtuurina, joka oli samankaltaista Etelä-Euroopassa Lombardiasta Navarraan. Lisääntynyt pyhiinvaeltaminen Santiago de Compostelaan johti vuorovaikutukseen muun Euroopan, erityisesti Ranskan kanssa. Monumentaalisimmillaan romaaninen arkkitehtuuri näkyy merkittävissä basilikoissa, kuten San Isodorossa Léonissa ja Santiago de Compostelan katedraalissa.


title: Espanjalainen arkkitehtuuri

text: Reconquistan aikana raja muslimien ja kristittyjen alueiden välillä muuttui jatkuvasti. Linnoitusten ja linnojen rakentamisesta tuli yhtä tärkeää kuin uskonnollisesta rakentamisesta. Ávilan kaupungin muurit ovat ainoa säilynyt kokonaisen kaupungin käsittävä linnoitus tältä aikakaudelta Euroopassa ja esimerkki romaanisesta linnoitusarkkitehtuurista.


title: Espanjalainen arkkitehtuuri

text: Goottilaisuus oli urbaani ilmiö, joka ilmestyi romaanisten luostarien vastakohdaksi. Sen keskeinen symboli oli katedraali. Espanjalaista gotiikkaa edustavat Toledon, Burgosin ja Leónin katedraalit, joiden siro arkkitehtuuri on samantapaista kuin Pohjois-Ranskassa. Välimeren seudun katedraaleille oli puolestaan ominaista leveä yksilaivaisuus ja tilallinen yhtenäisyys. Tilallinen ykseys säilyi myös silloin, kun laivoja oli useampi kuin yksi, kuten vuodesta 1328 lähtien rakennetussa Barcelonan Santa María del Marissa.


title: Espanjalainen arkkitehtuuri

text: Espanjan renessanssi, joka alkoi 1400-luvun lopulla, sai vaikutteita Italiasta sekä omista ja Ranskan gotiikan perinteistä. Uusi renessanssityyli kukoisti Segoviassa ja Salamancassa, kun taas mudéjar-tyyli jatkoi vaikutustaan pohjoisessa, jossa oli havaittavissa taipumus islamilaiseen ornamentiikkaan. Vuonna 1492 Kristoffer Kolumbus käynnisti ensimmäisellä tutkimusmatkallaan Amerikan valloituksen, ja aikaisemmin samana vuonna maurien viimeinen tukikohta, Granada siirtyi kristittyjen haltuun. Renessanssi ajoittui tälle kasvaneen espanjalaisen voiman ja itsetunnon aikakaudelle, joka päättyi kolmikymmenvuotisen sodan päättäneeseen Westfalenin rauhaan. on esimerkki täysrenessanssiarkkitehtuurista Espanjassa. Kaksikerroksinen rakennus on pohjaratkaisultaan noin 60-metrinen neliö, jonka sisällä on ympyränmuotoinen sisäpiha.


title: Espanjalainen arkkitehtuuri

text: Espanjalainen barokki ilmestyi 1500-luvun lopussa, Kaarle V:n valtakaudella. José Benito de Churriguera (1665–1725), joka suunnitteli Salamancan uuden katedraalin kupolin, veisti myös alttarin San Estebanin kirkkoon. Vuonna 1738 rakennettu Santiago de Compostelan katedraalin Obradoiro-julkisivu merkitsi barokkiarkkitehtuurin täyttymystä. Espanjalainen barokki vaikutti voimakkaasti myös Latinalaisessa Amerikassa.


title: Espanjalainen arkkitehtuuri

text: Rokokoon aikakausi oli Espanjassa lyhyt.


title: Espanjalainen arkkitehtuuri

text:
Uuden Espanjan varakuningaskunta perustettiin 1535 ja Perun varakuningaskunta vuonna 1543.
Espanjalaiselle kolonialismille tyypillisiä piirteitä olivat paikalliset rakennusmateriaalit, kuten savitiili, sekä yksinkertaista barokkityyliä edustavat kirkot. 1600-luvun alkuun mennessä espanjalaiset asuttivat osittain itäisen Floridan, eteläisen Teksasin, Rio Granden laakson, Arizonan ja eteläisen Kalifornian. Kaupungit perustuivat ruutukaavaan siirtokunnille annettujen määräysten mukaan. Julkisen aukion muodostivat kirkko ja muut institutionaaliset rakennukset. Amerikan uusissa kaupungeissa hallitsevaksi tullut ruutukaava perustui renessanssin ihanteisiin, mutta sitä oli käytetty Amerikassa jo ennen Kolumbusta, kuten muinaisessa Cholulan kaupungissa Meksikossa. Asunnot rakennettiin usein sisäpihan ympärille välimereltä peräisin olevaan tyyliin.


title: Espanjalainen arkkitehtuuri

text: Kaarle III uudisti runsaasti kuningaskuntansa pääkaupunkia alkaen kaupungin pääportista Puerta de Alcalásta, jonka suunnitteli Francesco Sabatini. Portti edustaa siirtymäkautta barokista uusklassismiin. Juan de Villanueva oli yksi vaikutusvaltaisimmista uusklassismin edustajista Madridissa. Hän suunnitteli Pradon museon, joka on espanjalaisen uusklassismin tunnusomaisimpia rakennuksia. Se rakennettiin vuosien 1785 ja 1787 välissä alun perin luonnonhistorian museoksi, mutta muutettiin Pradon museoksi 1814. Villanuevan ohella Ventura Rodríguez oli merkittävä arkkitehti ja kuvanveistäjä uusklassismin kaudella Madridissa.


title: Espanjalainen arkkitehtuuri

text: 1800-luvun puolivälissä historiallisten tyylien tutkimuksen määrä ylitti Euroopassa aikaisemmat mittasuhteet. Rakennuksia alettiin suunnitella erilaisia "uus"-tyylejä noudattaen. Espanjassa uusgotiikasta, uusmudéjarista ja erilaisten tyylien yhdistelystä eli eklektismistä tuli yleisesti hyväksyttyä ja niitä käytettiin melko harkitsemattomastikin. Emilio Rodríguezin suunnittelemat vuonna 1874 rakennettu "Plaza del Toros" (sittemmin purettu härkätaisteluareena) ja Aguirre-koulu Madridissa sekä Antoni Gaudín suunnittelema Casa Vicens Barcelonassa ovat kolme tärkeää esimerkkiä uusmudéjar-arkkitehtuurista. Uusgotiikka oli erityisen tärkeää Barcelonassa, jossa se yhdistettiin nousevaan kansallistunteeseen.


title: Espanjalainen arkkitehtuuri

text: Kuten muuallakin Euroopassa, teollinen vallankumous aikaansai uudenlaista lasin ja raudan käyttöä rakentamisessa 1800-luvun jälkipuoliskolla. Insinööri ja arkkitehti Alberto Palacio suunnitteli lasikatteisen Atochan rautatieaseman. Madridin "Palacio de Cristal" (kristallipalatsi) on Velázquez Boscon suunnittelema.


title: Espanjalainen arkkitehtuuri

text:
Art nouveau eli jugend, joka tunnetaan Kataloniassa nimellä "modernisme", omaksui ideoita John Ruskinilta ja Viollet-le-Ducilta. Sen estetiikkaan vaikuttivat muiden muassa William Morris, Walter Crane, Mackmurdo ja Mackintosh.
Arkkitehdit Gaudí, Domènech i Montaner ja Puig i Cadafalch olivat suuntauksen johtohahmoja. Uudistaessaan estetiikkaa arkkitehdit yhdistivät perinteisiä materiaaleja kuten tiiltä ja uusia materiaaleja kuten rautaa sekä uusia keraamisia tekniikoita.


title: Espanjalainen arkkitehtuuri

text: Lokakuussa 1930 nuoret kansainvälistyneet arkkitehdit perustivat modernistisen GATEPAC-ryhmän ("Grupo de Artistas y Técnicos Españoles Para el Progreso de la Arquitectura Contemporánea"). Heidän mielestään espanjalainen arkkitehtuuri ei vielä ollut täyttänyt yhteiskunnan enemmistön tarpeita. Ryhmän tärkeimpiä jäseniä olivat Fernando García Mercadal, Josep Lluís Sert, Josep Torres Clavé ja José Manuel Aizpurúa. GATEPAC saattoi yhteen alaryhmät Madridista, Baskimaasta ja Kataloniasta, jossa Sert oli jo 1929 perustanut GATCPAC-ryhmän. GATEPAC loi kasvualustan Walter Gropiuksen ja Le Corbusierin ajatuksille, joita tuohon aikaan kansainvälisesti edisti CIAM (Congrès internationaux d'architecture moderne).


title: Espanjalainen arkkitehtuuri

text: Vuoden 1929 maailmannäyttely pidettiin Barcelonassa. Ludwig Mies van der Rohe suunnitteli näyttelyä varten paviljonkirakennuksen. Vaikka rakennus purettiin seuraavana vuonna, Barcelona-paviljongilla oli suuri merkitys van der Rohen uralle ja yleisesti 1900-luvun arkkitehtuuriin. Paviljonki rakennettiin uudelleen 1986.


title: Espanjalainen arkkitehtuuri

text: Espanjan sisällissodan seurauksena Espanja eristäytyi kulttuurillisesti muusta maailmasta. Francon ihanne suuresta arkkitehtuurista oli nationalistinen, klassistinen kitschi, millä oli lamaannuttava vaikutus moderniin arkkitehtuuriin. Sisällissota ja jotkin ideologiset erimielisyydet johtivat GATEPAC-ryhmän hajoamiseen vuonna 1937, mutta ryhmällä oli silti vaikutusta sodan jälkeisellä aikakaudella erityisesti alkuperäisten jäsenien oppilaiden ja nuorempien kollegojen kautta. Ideologisista syistä pariksi vuosikymmeneksi kielletty moderni arkkitehtuuri palasi Espanjaan 1950-luvun lopulla. Uusi talouskasvu loi optimismia. Modernismia toteuttivat vanhat mestarit, kuten Josep Antoni Coderch, Alejandro de la Sota, Miguel Fisac ja Francisco Javier Sáenz de Oiza sekä nuoremmat tulokkaat Oriol Bohigas, Antonio Fernández Alba, Fernando Higueras ja Antonio Vázquez de Castro. Francon kuoltua 1975 julkisen sektorin arkkitehtuuri elpyi, kun eri alueet saivat laajempia itsehallinnollisia oikeuksia ja uusia rakennuksia tarvittiin. Vuosisadan lopulla merkittäviä tapahtumia olivat Espanjan liittyminen Euroopan unioniin sekä vuoden 1992 kesäolympialaiset Barcelonassa ja Sevillan maailmannäyttely. Arkkitehdeista huomiota saivat etenkin Ricardo Bofill 1980-luvulla, Pritzker-palkinnon vuonna 1996 voittanut Rafael Moneo ja myöhemmin Santiago Calatrava.


title: Espanjalainen arkkitehtuuri

text: Vuonna 2004 vihitty Skotlannin parlamenttitalo herätti kansainvälistä huomiota. Rakennuksen suunnitteli Enric Miralles, joka ehti kuolla ennen rakennuksen valmistumista.


title: Espanjalainen arkkitehtuuri

text: Vuonna 2006 Richard Rogersin suunnittelema terminaali 4 Barajasin lentoasemalla Madridissa voitti brittiläisen Stirling-palkinnon.


title: Espanjalainen arkkitehtuuri

text: Vuonna 2011 otettiin käyttöön brasilialaisen arkkitehdin Oscar Niemeyerin suunnittelema kulttuurikeskus Centro Niemeyer. Keskus sijaitsee Avilésissa, Asturian maakunnassa.


title: Lur

text: Lur "(lausutaan: lūr)" on pronssista valmistettu puhallinsoitin, jollaisia oli käytössä lähinnä Skandinaviassa ja Pohjois-Saksan alueella. Ne on ajoitettu Skandinavian pronssikaudella noin 1200–800 eaa. eli Monteliuksen periodeille III–V.


title: Lur

text: Tanskassa, Ruotsissa ja Norjassa sanalla "lur" on myös suomalaisen "torvi" merkitys. Lur voi siellä olla valmistettu sarvesta, puusta tai tuohesta. Silloin käytetään Suomessa nimitystä sarvi-, puu- tai tuohitorvi. Samalla selviää, mistä kielestä on suomeen tullut ilmaisu "puhelimen luuri".


title: Lur

text: Lur on valmistettu valaamalla useita lyhyitä putkia, jotka ovat sekä kaarevia että paksuudeltaan muuttuvia, ja juottamalla ne toisiinsa kiinni. Valu tehtiin niin sanottuna vahavaluna, jossa esineestä valmistettiin aluksi vahasta prototyyppi. Vahaesineen ympärille rakennettiin savesta kuoret niin, että valukanaville jätettiin tilaa. Tämän jälkeen poltettiin kuivunut savi kovaksi. Poltossa vaha suli pois ja silloin syntyi varsinainen muotti. Näin voitiin valaa putkia, joiden seinämän paksuus oli 3–5 millimetriä.


title: Lur

text: Putket on juotettu kiinni toisiinsa käyriksi tai kahdesti kaareviksi S-muotoisiksi torviksi. Lurin ohuimmassa päässä oli kiinteästi kiinni juotettu suukappale ja paksuimmassa päässä on suuaukon reunaan kiinni juotettu koristeellinen ympyräkiekko. Kiekossa on monesti 6–10 takomalla pakotettua koristekupua, jotka sijaitsevat tasavälein toisiinsa nähden ja joiden välissä on kaivertamalla tai iskemällä pakotettuja koristekuvioita. Suukappaleen viereen on usein ripustettu kiliseviä helyjä. Joskus lurin runkoon on kiinnitetty ketju sen kantamista varten. Kehittyneimmissä lureissa on ollut keskellä lukko, jonka avaamalla lur katkesi kahdeksi osaksi. Tämä on helpottanut pitkien lurien kuljettamista.


title: Lur

text: Lurien pituus vaihtelee 1,5–2,4 metriä ja suuaukon koristekiekko on halkaisijaltaan 13–28 senttimetriä. Lurit painavat yleensä noin kolme kilogrammaa. Niiden ulkonäko oli aluksi yksinkertaisempi. Niiden esikuva lienevät sarvi- tai tuohitorvet, joista ne kopioitiin pronssiin. Ensimmäiset torvet olivat kaarevia kuin naudansarvet. Niiden koko kasvoi ja torvet saivat lisää mutkia. Lopulta ne muistuttivat Brudevælten lureja, joissa putki taivutettiin kaarelle kahta tasoa myöten ja niin, että tasot olivat kohtisuorassa toisiinsa nähden.


title: Lur

text: Lurit on useimmiten löytynyt pareina. Parit ovat yleensä olleet saman kokoiset ja samalla tavalla koristellut. Ainoastaan putkien taivuttelussa on ollut eroa. Kun toinen lur on taivutettu oikealle, on toinen taivutettu samassa kohtaa vasemmalle päin. Tämän vuoksi lurit ovat usein toistensa peilikuvat.


title: Lur

text: Useat lurit, arviolta noin 15, ovat edelleen hyvässä kunnossa ja niillä voidaan vielä soittaa. Lurien ääni muistuttaa tummasävyistä pasuunan ääntä. Taitava soittaja saa niillä aikaan 8–12 säveltä, mutta soittamisen vaativuudessa ne muistuttavat tavallista venttiilitöntä torvea. Brudevælten lurit, joitä löytyi kerralla kuusi soitinta, olivat erilaisissa vireissä. Niiden vireystasot olivat C, D, E, G ja Es-vireiset. Niillä saattoi soittaa nykystandardin mukaiset sävelasteikot, joten se kertoo jotain pronssikauden musiikin melodioista.


title: Lur

text: Niitä lureja, jotka ovat löytyneet hyvässä kunnossa, on kunnostamisen jälkeen kokeiltu soittaa. Ensimmäinen muusikko, joka tämän teki, oli musiikkitieteilijä Angul Hammerich, joka luennoi aiheesta Kööpenhaminassa vuonna 1893 ja antoi kahden soittajan soittaa lureja näytteeksi. Toisen luennon hän piti vuonna 1925, jonka yhteydessä lurin äänimaailmaa äänitettiin ensimmäisen kerran. Seuraavan äänitteen tekivät Palmer Traulsen ja G. A. Wilkenschildt vuonna 1966 käyttäen Brudevælten lureja.


title: Lur

text: Vielä 1800-luvulla niitä luultiin sotilaiden merkkitorviksi, mutta ruotsalaisten kalliopiirrosten innoittaminen niitä pidetään ennemminkin seremoniaalisina uskonnollisiin riitteihin tarkoitettuina soittimina. Kalliopiirroksissa soittajia on usein 2–3, jotka soittavat tiiviissä ryhmässä seisten. Lureja esiintyy myös kalliopiirrosten laivakuvioissa. Laivojen miehistöinä on oletuksen mukaan melojia tai soitajia, ja niiden välistä kohoaa muita korkeammalle lurien käyrät viivat. Näitä on kutsuttu laivalureiksi. Tutkijat uskovat, että niillä soitettiin eniten juhlissa ja seremonioissa merenrantakylissä. On myöskin uskottavaa, että lurien kanssa yhdessä soitettiin muitakin soittimia kuten esimerkiksi rumpuja ja pillejä.


title: Lur

text: Uskonnolisuuteen viittaa myös soittimien päätyminen soihin. Pronssiajalla monet nykyiset suot olivat merestä kohoavia lahtia tai poukamia ja umpeen kasvavia lampia tai järvien lahtia. Kun lurit heitettiin veteen votiivilahjoina, jäivät ne sinne laskeutuvan mudan alle. Myöhemmin kehittyi paikalle suo, mistä lurit ovat löytneet turpeen pohjakerroksista.


title: Lur

text: Kun soittimet liitettiin komission kokoelmiin 1800-luvun alussa, ei tiedetty millä nimellä niitä tulisi kutsua. Armeijan käytössä oli hälytyksien ja viestintään tarkoitettu torvimainen soitin, jota kutsuttiin luriksi. Se päätettiin antaa myös tälle muinaisinstrumentille, vaikka sanalla oli muitkin merkityksiä. Toinen lähde väittää, että arkeologin C. J. Thomsen olisi vaihtanut sanan ”torvi” muinaisnorjan sanaksi "luðr". Vaikka sana olikin saatu viikinkiajan saagoista, se ei haitannut ketään.


title: Lur

text: Ainoa tunnistettu lurin valmistuspaikka sijaitsee Sydvestfynin Kirkebjergetissa. Sieltä tunnetaan valumuotin kappaleita, joissa on lurin muotoja.


title: Lur

text: Tähän päivään mennessä (2018) on löydetty 60 hyvin tai vähemmän hyvin säilyneitä luria. Niistä 37 on löytynyt Tanskasta (tai 39, jos lasketaan kadonneet myös mukaan), 13 Ruotsista, 5 Saksasta, 4 Norjasta ja 1 Latviasta. Niiden alkukoti lienee Etelä-Skandinaviassa, mistä niitä on löydetty myös eniten. Alla olevassa taulukossa ”lkm” tarkoittaa löydettyjen lurien määrää (haj. tarkoittaa hajonneina) ja ”per.” tarkoittaa Monteliuksen pronssikauden jaottelua.


title: Ninja 3 – lopullinen taistelu

text: Ninja 3 – lopullinen taistelu ("Ninja III: The Domination") on vuonna 1984 ensi-iltansa saanut toimintaelokuva. Elokuvan ohjasi Sam Firstenberg. Pääosassa esiintyivät Shō Kosugi, Lucinda Dickey ja Jordan Bennett.


title: Ninja 3 – lopullinen taistelu

text: Golfseurueen kimppuun hyökkää ninja, joka teurastaa koko seurueen. Paikalle tulleet poliisit kuitenkin saavat lopulta hänet hengiltään. Kuolemaa tekevän ninjan ilkeä henki kuitenkin ottaa valtaansa puhelinkorjausyhtiössä työskentelevän aerobic-ohjaaja Christien kehon. Hän alkaa käyttäytymään aluksi oudosti, kun ninjan henki ottaa Christien valtaansa ja hakee kostoa poliiseista, jotka tappoivat hänet.


title: Aavikkopyy

text: Aavikkopyy ("Ammoperdix heyi") on aitokanoihin kuuluva kanalintu.


title: Aavikkopyy

text: Aavikkopyy on 22-25 senttimetriä pitkä. Koiras on väritykseltään hiekanruskea, mutta sen pää on siniharmaa ja siinä on valkoiset otsa- ja poskilaikut. Linnun nokka on oranssinkeltainen. Naaraan värit ovat koirasta himmeämmät ja pään valkoiset laikut puuttuvat siltä kokonaan.


title: Aavikkopyy

text: Aavikkopyy pesii vuoristoaavikoilla, kalliorinteillä, wadeissa sekä muissa kuivissa paikoissa, kunhan vettä vain on saatavilla.


title: The Boogeyman osa 2: Tappajan paluu

text: The Boogeyman osa 2: Tappajan paluu tai Tappajan paluu ("Boogeyman II, Revenge of the Boogeyman") on vuonna 1981 valmistunut mutta vuonna 1983 ensi-iltaan tuotu kauhuelokuva, joka on jatkoa elokuvalle "The Boogeyman – sakset kurkulla". Elokuvan ohjaajaksi on merkitty Bruce Starr, mutta mukana on ollut myös ensimmäisen osan ohjannut ja tässä pääosaa näyttelevä Ulli Lommel.


title: The Boogeyman osa 2: Tappajan paluu

text: Ensimmäisen osan menestyksen myötä Paramount Pictures halusi tuottaa isomman budjetin jatko-osan, mutta Ulli Lommel ei halunnut työskennellä isommalle studiolle vaan päätti tehdä elokuvan itsenäisesti tuotettuna. Elokuva ei ollut ensimmäisen elokuvan tavoin menestys, eikä sitä levitetty muuten kuin videoitse.


title: The Boogeyman osa 2: Tappajan paluu

text: Vähäisen budjetin takia elokuvan kokonaiskestosta noin 40 minuuttia koostuu pääasiassa takaumakohtauksista, joihin on käytetty ensimmäisen osan kuvamateriaalia. Tämä ratkaisu on usein saanut kritiikkiä arvostelijoilta."Video-oppaassa" vuodelta 1994 Bello Romano kutsuu elokuvaa heikoksi kauhisteluksi ja antaa sille yhden tähden viidestä, mikä vastaa sanallista arviota ”huono”.


title: Olle Leino

text: Oras (Olle) Leino (s. 16. toukokuuta 1932 Kirkkonummi) on suomalaissyntyinen ruotsalainen toimittaja ja kirjailija. Hänen isänsä oli poliitikko Yrjö Leino ja äitinsä kansakoulunopettaja Ulla Smedberg (o.s. Helenius). Hänen sisarpuolensa oli toimittaja Lieko Zachovalová.


title: Mäntyluodon Kiri

text: Mäntyluodon Kiri on Voimistelu- ja urheiluseura Mäntyluodon Kiri on perustettu Mäntyluodossa tapaninpäivänä 26.12.1928, jolloin seuran nimi oli Mäntyluodon V- ja U-seura Kiri. Seura sai nykyisen nimensä vuonna 1967. Mäntyluodon Kiri ry. toimii edelleen järjestäen kilpailuja ja erilaista toimintaa jäsenilleen sekä vanhojen perinteiden mukaisia siikajuhlia joka vuosi. Seuran vaikutusaluetta on pääasiallisesti Mäntyluoto, Uniluoto, Levo, Kaanaa ja Yyteri.


title: Mäntyluodon Kiri

text: Ensimmäiset TUL:n liittojuhlat Helsingissä vuonna 1927 antoivat todennäköisesti viimeisen sysäyksen järjestöllisen urheilutoiminnan alkamiselle Mäntyluodossa. Tapaninpäivänä 1928 kerääntyi 15 urheiluhenkistä mäntyluotolaista (eli enimmäkseen uniluotolaisia) pohtimaan Mäntyluodossa toimivan urheiluseuran perustamista ja päätös syntyi yksimielisesti. Puheenjohtajana toiminut Kalle Joki löi päätöksen lukkoon ja Sulo Mäkinen sihteerinä kirjasi V- ja U-seura Kirin perustamisen. Ensimmäiseksi puheenjohtajaksi valittiin Kalle Joki, jonka muutettua samana vuonna paikkakunnalta siirtyi puheenjohtajuus varapuheenjohtaja Arvo Nordlundille. Sihteeriksi valittiin Sulo Mäkinen ja muiksi toimikunnan jäseniksi: Tyyne Mäkinen (o.s. Tapio), Oiva Blomster, Ilmari Lahtinen, Leevi Joki, Taimi Joki (o.s. Tapio) ja Stiina Joensivu (o.s. Andersson).


title: Mäntyluodon Kiri

text: Heti ensimmäisenä toimintavuotena nousi jäsenmäärä jo useaan kymmeneen ja urheiluinnostus oli suuri. Erityisesti painista muodostui suosittu eli melkeinpä tärkein urheilumuoto ja, kun Pihlavan Pontevalta oli ostettu vanha painimatto, päästiin painiharjoitusten alkuun. Tosin vielä ei ollut riittävän tilavaa paikkaa painimatolle, mutta onneksi aivan pian Uniluotoon valmistui Mäntyluodon työväentalo, josta saatiin vuokrattua sopivat tilat. Työväentalolla päästiin harrastamaan myös muuta sisäurheilutoimintaa ja niin mm. voimisteluillat aloitettiin reposaarelaisen P. Laineen ohjauksessa sekä lisäksi alkoivat nyrkkeilyharjoitukset. Kenttälajit otettiin ohjelmaan ja kunnollisen urheilukentän puuttuessa harjoituspaikkana toimi hyvin joku sopivan kokoinen aukeama tai tasainen hietikko. Pienet vaikeudet eivät seuralaisia lannistaneet eivätkä urheiluinnostusta vähentäneet, mutta sitten koko Suomen työväen urheiluelämälle poliittinen ilmapiiri loi varsinaisen vastuksen. Työväen seuratoiminta kiellettiin ja työväentalot suljettiin kokonaan. Tämän ajan seuraukset saivat raskaasti kokea myös TUL:n alaiset voimistelu- ja urheiluseurat. Toimintakielto annettiin 1.8.1931 V- ja U-seura Kirille, tosin kieltopäätös kumottiin parin kuukauden kuluttua. Mäntyluodon työväentalon seuratoiminta päättyi kuitenkin lopullisesti, kun työväentalon oven yli naulattiin lankku. Silloisen painostavan ilmapiirin vallitessa monet muuttivat paikkakunnalta muualle töihin ja tietenkin seuran jäsenmäärä laski. Kaikki tämä ei kuitenkaan onnistunut tukahduttamaan urheiluhenkeä eikä -toimintaakaan, vaan jäljelle jääneiden jäsenten välisiä kilpailuja pidettiin ja painijat matkustivat suurempiinkin kilpailuihin, jolloin mm. Taisto Simula ja Sulo Mäkinen nousivat Satakunnan piirin painimestareiksi. Painijat yrittivätkin pitää toimintaa yllä muiden urheilulajien olosuhteiden pakosta hiljalleen hiipuessa. Vuoden 1933 vuosikokouksen jälkeen toiminta kuitenkin pysähtyi Kirin vaipuessa "talviuneen", josta se heräsi taas uudelleen voimalliseen toimintaan sotavuosien jälkeen.


title: Mäntyluodon Kiri

text: Vaikeat sota-ajat olivat yhdistäneet eri yhteiskuntaluokat yhtenäiseksi Suomen kansaksi ja niinpä V- ja U-seura Kirin "henkiinherättämis-kokouksessa", niin kuin sitä osuvasti nimitettiin, oli mukana peräti 38 henkilöä. Uusi toimikunta aloitti toimintansa puheenjohtajanaan Armas Raita ja sihteerinä Otto Hyytiäinen. Muina toimikunnan jäseninä olivat Arvo Nordlund, Onni Räihä, Heikki Tuovinen, Vilho Lahti ja Tyyne Söderling. Toiminta alkoi heti laajempana kuin ennen, sillä perustettiin useita jaostoja, kuten mm. yleisurheilu-, hiihto-, palloilu-, paini- ja voimistelujaostot. Eri jaostot vetivät hyvin väkeä mukaan, paitsi muinainen Kirin lempilaji paini jäi harrasteluasteelle osaanottajien puutteessa. Alettiin pitää kilpailuja ja osallistuttiin kilpailuihin muualla eikä aina niinkään huonoin tuloksin. Mäntyluodon kansakoulun voimistelusali saatiin harjoittelupaikkana käyttöön kahtena iltana viikossa.


title: Mäntyluodon Kiri

text: Sitten tarjoutui mahdollisuus ostaa Porin purjehdusseuran Mäntyluodossa sijaitseva purjehduspaviljonki ja kaikki paikkakunnalla toimivat kahdeksan eri yhdistystä päättivät perustaa Mäntyluodon Seurojentalo Oy:n, joka osti kyseisen myöhemmin "Myrskylä"-nimisenä tunnetun rakennuksen. Näin saatiin kullekin seuralle omat tilat kokouksia ja muuta toimintaa varten.


title: Mäntyluodon Kiri

text: Sodan jälkeen oli eletty Kirin varsinaista nousukautta, sillä kokouksien osallistujamäärä nousi 30-70 henkilöön, mikä on paljon verrattuna alueen asukasmäärään. Seuran jäseniä oli Mäntyluodon (ja siihen silloin vielä kuuluvan Uniluodon) lisäksi myös Yyteristä, Kaanaasta ja Levolta. Kirin erityisen aktiivista kautta kesti melkein kaksi vuotta, mutta sitten sodanjälkeinen yhteishenki heikkeni. Myrskylän ostosta muodostui tavallaan käännekohta, sillä vuonna 1946 jäsenistössä syntyi hajaannusta, kunnes osa erkani perustaen Mäntyluotoon Porin Tarmon alaosaston. Seuran vanha "kantakaarti" jälkeläisineen pysyi kuitenkin kiriläisinä. Perinteisiä jokatalvisia hiihtokilpailuja pidettiin edelleen ja käytiin myös muualla kilpailemassa. Jalkapalloilijat jatkoivat innokkaasti "santikolla", taito kasvoi ja turneita tehtiin.


title: Mäntyluodon Kiri

text: Kirin ja kiriläisten toiminta alkoi taas vilkastua 1950-luvun puolivälissä Kaanaan ja "Käärmekorven" uusien omakotialueiden valmistuessa, joka lisäsi toiminta-alueen asukaslukua ja samalla seuran jäsenmäärää. Jossain vaiheessa muinaisen vanhan VPK:n joka kesä järjestämät siikajuhlat muodostuivat Kirin perinteeksi, joka jatkuu vielä nykyisinkin. Kun Porin kaupunki rakensi Levon urheilukentän, saatiin seuran varsinainen kenttäurheilu hyvin toimivaksi ja tiiviin ohjauksen piiriin. Kesälajit ja hiihtotoiminta keskittyivät Levolle, kun sinne tuli vielä urheilumaja saunoineen. Seuralaiset valmistautuivat innolla vuoden 1959 TUL:n liittojuhlille, joille suurella joukolla osallistuminen loi urheilumieltä varsinkin nuorille kiriläisille.


title: Mäntyluodon Kiri

text: Kiriläisten ansiokkaina tuloksina 1960-luvulla mainittakoon esimerkiksi Suomen B-mestaruuskilpailujen pronssimitali, TUL:n B- poikien mestaruus sekä 17 piirinmestaruutta, yhdeksän hopeamitalia ja 13 pronssitilaa eli aika huomattavia saavutuksia pienellä seuralla. Jäsenmäärä oli 1960-luvun lopulla noin 200 jäsentä. Pirteinä emäntinä erilaisissa tapahtumissa ja tilaisuuksissa sekä nuortenjaoston retkillä toimi seuran naistoimikunta. Yleisurheilu, hiihto, jalkapalloilu ja voimistelu jatkoivat suosiotaan ja painin tilalle oli tullut painonnosto.


title: Mäntyluodon Kiri

text: Vuosikymmenet, seuran nimi ja jäsenistö ovat vaihtuneet, mutta urheiluseuran perinteet ja toiminta jatkuvat.


title: Dupuytrenin kontraktuura

text: Dupuytrenin kontraktuura, joskus myös kämmenen kalvokutistuma, on yleinen käsien hyvänlaatuinen sidekudossairaus, joka on nimetty sen kuvailleen Napoleon Bonaparten sotakirurgin paroni Guillaume Dupuytrenin mukaan. Se ilmaantuu yleensä miehille aikaisemmin kuin naisille, mutta sen syy on tuntematon, joskin perinnöllinen taipumus on ilmeinen. Vaiva ilmestyy useimmiten molempiin käsiin, ja se on helppo tunnistaa. Kysymyksessä on kämmenpuolen sidekudoksen paksuuntuminen, joka johtaa pikkusormen puoleisten koukistajajänteiden lyhenemisen. Sairaudessa koukistuu ensin tyypillisesti nimetön, sitten pikkusormi ja keskisormi.


title: Dupuytrenin kontraktuura

text: Vaiva on hyvänlaatuinen eikä aiheuta varsinkaan alkuvaiheessa toimintakyvyn rajoitteita. Sormia on syytä ojennella säännöllisesti esimerkiksi tasaisella pinnalla. Kirurginen korjaus saattaa tulla kyseeseen, joskin kämmenpuolen operaatioissa on rakenteellisista syistä noudatattava erityistä huolellisuutta. Nykyään on tullut käyttöön myös lääkinnällinen hoito, jossa injisoidaan sairastunelle alueelle "Clostridium histolyticum" -bakteerin tuottamaa kollagenaasientsyymiä.


title: Lapinkuusio

text: Lapinkuusio ("Pedicularis lapponica") on holarktisella alueella tavattava näivekasvi.


title: Lapinkuusio

text: Lapinkuusio kasvaa 10–25 senttimetriä korkeaksi. Sen varsi on pysty ja yläosastaan karvainen. Lapinkuusion kukintona on tiheähkö tähkä. Kukkien teriöt ovat 1,5 cm pitkät, ruusuntuoksuiset ja väriltään kalpeankeltaiset.


title: Lapinkuusio

text: Suomessa kasvin esiintyminen painottuu huomattavan selvästi pohjoisimpaan Lappiin. Lajin eteläisimmät kasvupaikat ovat Rovaniemen korkeudella. Noin Kittilän–Saariselän korkeudelta pohjoiseen se yleistyy ja on Utsjoella ja Enontekiöllä erittäinkin yleinen.


title: Lapinkuusio

text: Lapinkuusio kasvaa Suomessa tunturikankailla, -koivikoissa, paljakkanotkoissa, karuissa kangasmetsissä, tulvametsissä ja puronvarsipensaikoissa.


title: Ilmakehä, sää ja ilmasto

text: Ilmakehä, sää ja ilmasto on tietokirja, jonka ovat kirjoittaneet Hannu Karttunen, Jarmo Koistinen, Elena Saltikoff ja Olli Manner. Teoksen on julkaissut Ursa vuonna 2008. Se on laajennettu ja korjattu laitos teoksesta "Ilmakehä ja sää".


title: Kattarat

text: Kattarat eli töpökattarat ("Bromus") on heinäkasveihin kuuluva kasvisuku. Sukunimeä "Bromus" käytetään nimenä isosta joukosta lajeja, jotka voidaan käsittää yhdeksi heinäsuvuksi tai vaihtoehtoisesti jakaa useiksi suvuiksi. Suppean sukurajauksen mukaan kattarat jaetaan töpökattaroiden lisäksi viuhkakattaroihin ("Anisantha"), rönsykattaroihin ("Bromopsis") ja lattakattaroihin ("Ceratochloa").


title: Kattarat

text: Suomessa on havaittu luonnonvaraisena 20 eri kattaralajia, kaikissa Pohjoismaissa vähintään 25 lajia. Suomen kattaroista alkuperäislaji on vain lehtokattara, joka on hyvin harvinainen ja rauhoitettu lehtokasvi. Mäkikattara on yleinen muinaistulokasheinä kedoilla Lounais-Suomessa ja Ahvenanmaalla. Idänkattara on Etelä-Suomessa paikoin melko yleinen tulokas, joka on myös nurmiheinä ja viljelykasvi. Ruiskattara on Pohjois-Pohjanmaan korkeudelle aiemmin yleisenä kasvanut ruispeltojen rikkakasvi, joka on sittemmin suuresti harvinaistunut.


title: Reposaaren Kunto

text: Reposaaren Kunto on vuonna 1932 perustettu, noin 550-jäseninen yleisseura Porin Reposaaressa. Vuonna 2015 ReKu:n jalkapallojoukkue pelasi Satakunnan Vitosessa.


title: Reposaaren Kunto

text: Reposaaren Kunnon urheilijoista painija Kelpo Gröndahl on voittanut olympiakultaa ja pituushyppääjä Maire Österdahl on saavuttanut EM-pronssia.


title: Huuto (täsmennyssivu)

text: Huuto voi tarkoittaa ainakin seuraavia:


title: Ohrat

text: Ohrat ("Hordeum") on kasvisuku heinäkasvien ("Poaceae") heimossa. Siihen kuuluu 39 lajia risteymälajeja huomioimatta. Suvun lajeista ohra eli pelto-ohra on yksi maailman eniten viljellyistä viljakasveista riisin, maissin ja leipävehnän jälkeen.


title: Ohrat

text: Ohrat ovat yksi- tai monivuotisia heiniä. Niiden kukintotähkät ovat tyypillisesti tiheitä kerrannaistähkiä, joiden ulkohelpeiden vihneet ovat pitkiä, jopa 15 senttimetriä.


title: Päivänliljat

text: Päivänliljat ("Hemerocallis") on kasvisuku heinäpuukasvien heimossa. Aiemmin suku on sijoitettu omaan nimiheimoonsa päivänliljakasvit ("Hemerocallidaceae").


title: Päivänliljat

text: Päivänliljoja on noin 15 lajia, joista useita viljellään koristekasvina. Pohjoismaissa viljellään useita päivänliljalajeja ja -risteymiä koristekasveina. Ne ovat monivuotisia kaljuja ruohokasveja, joiden juuret ovat mukulamaiset ja tasasoukat lehdet kasvavat kaksirivisesti tiheinä ruusukkeina. Päivänliljojen kukinto on viuhkomainen ja koostuu 6–20 suppilomaisesta hieman vastakohtaisesta kukasta. Pohjoismaissa tunnetut lajit ovat kelta- tai oranssinpunakukkaisia. Hedelmänä on kota. Kaikki päivänliljat eivät tee siemeniä.


title: Édouard Roger-Vasselin

text: Édouard Roger-Vasselin (s. 28. marraskuuta 1983 Gennevilliers) on ranskalainen tennispelaaja. Parhaimmillaan hän on ollut kaksinpelissä ATP-listan sijalla 40 tammikuussa 2014 ja nelinpelissä sijalla 17 marraskuussa 2013. Hän on voittanut urallaan kuusi ATP-turnausta nelinpelissä. Hänen isänsä on Christophe, joka pelasi Ranskan avointen välierissä vuonna 1983.


title: Édouard Roger-Vasselin

text: Grand Slam -turnauksissa Roger-Vasselin on päässyt parhaimmillaan kolmannelle kierrokselle Ranskan avoimissa 2007, Wimbledonissa 2007 sekä Australian avoimissa 2014.


title: Édouard Roger-Vasselin

text: Vuonna 2012 Roger-Vasselin ja Nicolas Mahut voittivat kolme nelinpeliturnausta.


title: Putous (1. tuotantokausi)

text: Putouksen ensimmäinen tuotantokausi esitettiin MTV3-kanavalla 9. tammikuuta 2010 alkaen. Ohjelmassa näyttelijät esittävät puolentoista tunnin ajan erilaisia sketsejä suorassa lähetyksessä, kun taas osa sketseistä nauhoitetaan etukäteen. Käsikirjoitettujen osioiden lisäksi näyttelijät joutuvat esiintymään improvisoiden. Yksi ohjelman olennaisimmista osioista on "Vuoden sketsihahmo" -kilpailu.


title: Putous (1. tuotantokausi)

text: Jaakko Saariluoma juonsi kauden; kauden muut näyttelijät olivat Kari Hietalahti, Jukka Rasila, Elina Knihtilä, Pirjo Lonka, Aku Hirviniemi, Krista Kosonen, Riku Nieminen ja Eero Ritala.


title: Putous (1. tuotantokausi)

text: "Vuoden sketsihahmo-kilpailun" voitti Aku Hirviniemen esittämä pallivahalainen leskirouva Marja Tyrni.


title: Putous (1. tuotantokausi)

text: Ensimmäinen tuotantokausi uusittiin Sub-kanavalla 12. toukokuuta 2010 alkaen.


title: Putous (1. tuotantokausi)

text: Pirjo Lonka ei joutunut lainkaan näytön paikkaan, sen sijaan näyttelijät järjestivät Jaakko Saariluomalle "erityisnäytönpaikan" Rap Entinen moppitukkani johtuen tämän lukuisasti käyttämästä tuhmasta viittomamerkistä ensimmäisen kauden aikana.


title: Putous (1. tuotantokausi)

text: Joukkueet:Putouksen ensimmäinen tuotantokausi keräsi MTV3-kanavalla keskimäärin 550 000 katsojaa. Korkeimmat katsojaluvut sai sarjan avausjakso, jota seurasi 669 000 katsojaa. Yksittäinen katsojapiikki tehtiin kauden päätösjakson lopussa, jolloin selvisi "Vuoden sketsihahmo" -kilpailun voittaja. Tuolloin katsojia oli parhaimmillaan 789 000. Viimeisen jakson keskimääräinen katsojaluku oli 607 000 katsojaa. Kauden loppupuolen katsojalukuihin saattoi vaikuttaa samaan aikaan käydyt Vancouverin talviolympialaiset.


title: Andrejan Zaharov

text: Andrejan (Adrian) Dmitrijevitš Zaharov (; 19. elokuuta 1761 Pietari – 8. syyskuuta 1811 Pietari) oli venäläinen arkkitehti. Hänen työnsä edustavat empiretyyliä.


title: Andrejan Zaharov

text: Andrejan Zaharov syntyi virkamiehen perheeseen. Hän opiskeli Pietarin taideakatemiassa Aleksandr Kokorinovin ja Ivan Starovin johdolla vuosina 1767–82 sekä Jean-François Chalgrinin johdolla Pariisissa vuosina 1782–86. Vuodesta 1787 lähtien Zaharov toimi taideakatemian opettajana. Vuonna 1794 hänet nimitettiin sen akateemikoksi ja vuonna 1797 professoriksi.


title: Andrejan Zaharov

text: Zaharov työskenteli aluksi Hatsinassa, jonne hän suunnitellut muun muassa Leijonasillan sekä eräitä palatsialueen rakennuksia. Vuonna 1805 hänet nimitettiin amiraliteetin pääarkkitehdiksi. Hänen päätyönsä on venäläisen empirearkkitehtuurin huippua edustava amiraliteetin rakennus Pietarissa. Zaharov suunnitteli myös maaseutukaupunkien kirkkoja ja julkisia rakennuksia.


title: TYP (yhtye)

text: TYP, tai The Young Professionals, on israelilainen elektronista musiikkia esittävä yhtye, joka solmi levytyssopimuksen Universal Musicin kanssa vuonna 2011. TYPin jäsenet ovat Ivri Lider ja Yonatan Goldstein. Yhtye oli ehdolla vuoden 2011 MTV Europe Music Awardseissa parhaaksi kansainväliseksi bändiksi.


title: TUL Cup 1951

text: Työväen Urheiluliiton jalkapallomestaruuskilpailuihin 1951 osallistui 16 joukkuetta. Mestaruuden voitti Kotkan Työväen Palloilijat. Osallistumisoikeus oli kaikilla yhteisten sarjojen ja suursarjan joukkueilla.


title: TUL Cup 1951

text:
1.kierros: Kotkan Reipas - Malmin Palloseura 4-2, Valkeakosken Koskenpojat - Hyvinkään Ponteva 2-0, Kuopion Pallo-48 - Kajaanin Palloseura 2-1, Rauman Pallo - Jakobstads Bollklubb 2-1.
Puolivälierän uusinta: Turun Veikot - Helsingin Kullervo 2-2. Tämän jälkeen Kullervo luopui jatkosta.


title: TUL Cup 1951

text: Mestarijoukkue : Veikko Heiskanen, Pertti Koivisto, Into Koskimaa, Sulo Parkkinen, Kaarlo Kalavainen, Aimo Sommarberg, Yrjö Rainero, Kauko Hakala, Mauri Vanhanen, Pertti Vanhanen, Kalle Lahti, varalla Esko Glummerus ja Matti Salmelainen.


title: Vicenç Vilarrubla

text: Vicenç Vilarrubla Solsona (s. 31. tammikuuta 1981 La Seu d'Urgell) on espanjalainen entinen maastohiihtäjä. Hän kilpaili maailmancupissa ensi kerran kaudella 2001–2002. Hän on kilpaillut vuosien 2006 ja 2010 talviolympialaisissa. Vilarrubla on kilpaillut myös viisissä maailmanmestaruuskilpailuissa vuosina 2003–2011. Hänen paras sijoituksensa maailmancupissa on 17. tila 15 kilometrin vapaan hiihtotavan kilpailussa Chanchungissa 2007. Siviiliammatiltaan hän on maanviljelijä. Hän harrastaa musiikkia ja autoja.


title: Valkopiippo

text: Valkopiippo ("Luzula luzuloides") on monivuotinen vihviläkasvi piippojen suvussa. Se kasvaa alkuperäisenä Keski- ja Etelä-Euroopan vuoristoissa, Pohjoismaissa vakiintuneena uustulokaskasvina.


title: Valkopiippo

text: Valkopiippo kasvaa mätästävästi 30–70 senttimetriä korkeaksi. Kasvin tyvilehdet ovat 3–6 millimetriä leveät, teräväkärkiset ja harmaanvihreät. Valkopiipon kukintona on perällisiä sykeröitä. Kukkien kehälehdet ovat väriltään vaaleat tai hieman punertavat. Hedelmänä on 3 mm pitkä kota, joka on kastanjanruskea.


title: Valkopiippo

text: Suomessa valkopiippo on harvinainen, mutta vakinainen uustulokaskasvi, joka kasvaa puistoissa ja satamissa. Sitä on tavattu Etelä-Suomesta Tornion ja Kuusamon korkeudelle.


title: Katsuhito Ebisawa

text: Katsuhito Ebisawa (s. 11. heinäkuuta 1972 Tōhoku, Aomori) on entinen japanilainen hiihtäjä. Hän kilpaili kansainvälisellä tasolla vuosina 1994–2008. Hänen paras sijoituksensa on MM-kisoissa on 15 sija Trondheimin 1997 maailmanmestaruuskilpailujen 50 kilometrillä perinteisellä hiihtotavalla ja olympialaisissa kahdennettoista sijat viestissä Salt Lake Cityssä 2002 ja parisprintissä Torinossa 2006. Ebisawa oli ollut parhaimmillaan 9:s maailmancupin sprinttikilpailussa Reit im Winklissä Saksassa 1996. Parhaimmillaan hän oli maailmancupin kokonaispisteissä 43:s kaudella 1996–1997.


title: Hiroyuki Imai

text: Hiroyuki Imai (, s. 12. maaliskuuta 1970 Shinano, Nagano) on entinen japanilainen hiihtäjä. Hiroyuki Imai kilpaili kansainvälisellä tasolla 1991–2005. Hänen paras sijoituksensa olympiatasolla on kuudes sija Salt Lake Cityn olympialaisissa 50 km:n perinteisellä. Hänen parhaat sijoituksensa MM-kisoissa ovat yhdeksännet sijat Val di Fiemmen kisoista 2003 4*10 km viestistä ja 50 km:n perinteiseltä. Hänen paras sijoituksensa maailmancupissa on yhdeksäs Ramsaun maailmancupissa vuonna 2001. Imai kilpaili kuusissa maailmanmestaruuskilpailuissa ja neljissä talviolympiakisoissa.


title: Hiroyuki Imai

text: Hiroyuki Imai on naimisissa ja hänellä on kaksi lasta. Hän asuu Naganossa.


title: SS Andora Castle

text: SS Andora Castle oli genovalaisen Andora SA Di Construzione Ed Imprese Navalin risteilyalus. Se laskettiin vesille William Beardmore and Companyn telakalta Govanista Union Castle Mail Steamship Companyn risteilyaluksena "SS Berwick Castle" telakkanumerolla 476.


title: SS Andora Castle

text: "SS Berwick Castle" törmäsi 18. maaliskuuta 1904 Isle of Wightin edustalla matkalla Southamptonista Hampuriin Britannian kuninkaallisen laivaston sukellusveneeseen "HMS A.1", joka upposi vieden mukanaan koko miehistönsä.


title: SS Andora Castle

text: Alus syttyi merellä palamaan matkatessaan Beirasta Britteinsaarille 16. lokakuuta 1919 ja se ajettiin rantaan Port Reitzissä. Tulipalo saatiin sammumaan 19. lokakuuta ja alus kellui jälleen 1. marraskuuta, mutta se todettiin täysin tuhoutuneeksi. Alus myytiin genovalaiselle Andora SA Di Contruzione Ed Imprese Navalille, mutta sitä ei kunnostettu.


title: SS Andora Castle

text: Alus siirrettiin 1925 La Speziaan, jossa se romutettiin.


title: Vuoden 1790 kansalaisuuslaki

text: Yhdysvaltojen alkuperäinen kansalaisuuslaki hyväksyttiin 26. maaliskuuta 1790 ja siinä määriteltiin Yhdysvaltojen myöntämän kansalaisuuden periaatteet. Laki rajasi kansalaisuuden "vapaille hyvän moraalin omaaville valkoihoisille henkilöille". Lain ulkopuolelle jäivät muun muassa orjat sekä vapaat tummaihoiset sekä myöhemmin myös aasialaista alkuperää olevat henkilöt. Naiset saivat kansalaisuuden, mutta kansalaisuus ei periytynyt lapsille, ellei lapsen isä ollut asunut Yhdysvalloissa. Kansalaisuus periytyi yksinomaan isän puolelta.


title: Vuoden 1790 kansalaisuuslaki

text: Lain edellyttämän hyvän moraalin arvioiminen edellytti henkilön asuneen Yhdysvalloissa kahden vuoden ajan ja vähintään vuoden ajan nykyisessä asuinpaikassaan ennen kansalaisuuden hakemista.


title: Vuoden 1790 kansalaisuuslaki

text: Lain korvasi vuonna 1795 laki, jossa asumisaikaa kasvatettiin viiteen vuoteen. Yhdysvaltain sisällissodan jälkeen lakiin tehtiin merkittäviä muutoksia. Vuonna 1868 hyväksytty 14. lisäys takasi kansalaisuuden kaikille Yhdysvalloissa syntyneille riippumatta heidän rodustaan, uskonnostaan taikka syntymäpaikastaan. Reservaateissa asuneet intiaanit jäivät lain ulkopuolelle. Vuoden 1870 kansalaisuuslaki laajensi kansalaisuuden kattamaan myös afrikkalaista alkuperää olevat henkilöt jotka olivat syntyneet Yhdysvalloissa. Vuonna 1898 Yhdysvaltain korkein oikeus katsoi kansalaisuuden kuuluvan myös Yhdysvalloissa syntyneille kiinalaista alkuperää oleville henkilöille.


title: Vuoden 1790 kansalaisuuslaki

text: Loput Yhdysvaltain alkuperäiskansat hyväksyttiin kansalaisiksi vuonna 1924. Tuolloin kaksi kolmasosaa alkuperäiskansojen edustajista oli jo Yhdysvaltain kansalaisia. Vuoden 1952 laki kieltää rodullisen ja sukupuoleen perustuvan syrjinnän kansalaisuutta myönnettäessä.


title: HMS Hazard (1894)

text: HMS Hazard oli Britannian kuninkaallisen laivaston vuonna 1895 palvelukseenotettu Dryad-luokan torpedotykkivene. Alus muutettiin vuonna 1901 maailman ensimmäiseksi sukellusveneiden emälaivaksi.


title: HMS Hazard (1894)

text: Alus tilattiin Pembroken telakalta ja sen köli laskettiin 1. joulukuuta 1892. Alus laskettiin vesille 14. helmikuuta 1894 ja se valmistui 24. heinäkuuta 1895.


title: HMS Hazard (1894)

text: Alus muutettiin vuonna 1901 maailman ensimmäiseksi sukellusveneiden emälaivaksi. Alus törmäsi 2. helmikuuta 1912 sukellusvene "HMS A.3:een", jolloin sukellusvene vei syvyyksiin 14 miehistönsä jäsentä.


title: HMS Hazard (1894)

text: Ensimmäisen maailmansodan alettua alus muutettiin vuonna 1914 miinanraivaajaksi, mutta se oli edelleen myös sukellusveneiden emälaivana. Alus upposi 28. tammikuuta 1918 kolaroituaan SS "Western Australian" kanssa.


title: Puer aeternus

text: Puer aeternus (lat. "Ikuinen lapsi") on psykologinen sairaus, joka ilmenee aikuisen (yleensä miehen) haluttomuutena tai kykenemättömyytenä kehittyä aikuiseksi henkisellä tasolla. Sairaudesta käytetään myös nimeä Peter Pan -syndrooma, joka juontaa Peter Pan -nimiseen satuolentoon, joka ei halua kasvaa aikuiseksi.


title: Sud-Ouest SO.4050 Vautour II

text: Sud-Ouest SO.4050 Vautour II (suom. "Korppikotka", alk. Sud-Ouest Vautour) on ranskalainen hävittäjäpommittaja, jossa oli kaksi suihkumoottoria. Se kehiteltiin 50-luvulla, ensilento tapahtui vuonna 1952. Sitä käytti Ranskan ohella ainoastaan Israel. Konetyyppi osallistui ainakin niin sanottuun kuuden päivän sotaan, vuonna 1967.


title: Sud-Ouest SO.4050 Vautour II

text: Vautour II oli raskas ja pommituksiin soveltuva. Se ei ollut kovin nopea hävittäjänä (huippunopeus 1 105 km/h - MiG-15:n luokkaa), ja sen tehtävät peri lähinnä rynnäköinnissä Miragen pommitukseen soveltuvat muunnokset, sekä Dassault Super Étendardin ja Dassault Étendard IVin ohella SEPECAT Jaguar. Vautourin tyhjäpaino oli 10 000 kg, sekä enimmäinen lentoonlähtöpaino 20 000 kg. Lakikorkeus oli 15 000 metriä. N-versio oli yöhävittäjä (N - nuit).


title: Sud-Ouest SO.4050 Vautour II

text: Konetyyppiä leimasi raskas tykkiaseistus, sillä siinä oli 4x 30 millimetrin lentokonetykkiä. Vautourissa oli myös sisäpuolinen pommisäiliö ulkoisten aseripustimien ohella. Kone saattoi käyttää maamaaleja vastaan sekä pommeja (max. 2 725 kg, 6 000 paunaa sisäpuolisesti) että raketteja, tykkiaseitten ohella. Enimmäisasekuorma ulkopuolisiin ripustimiin oli 4 000 kg eli 8 800 paunaa, yhteensä 4 400 kg, eli 9 700 paunaa.


title: Sud-Ouest SO.4050 Vautour II

text: Vuonna 1962 Ranska suoritti ydinkokeen, jonka tuloksena operatiivinen pommitusvalmius saavutettiin 1964. Vautour II kykeni pudottamaan ydinpommeja, tyyppiä AN-11 ja AN-22. Ensimmäinen plutonium-pohjainen ydinpommi AN-11 oli vain noin 1/3 Fat Manin painosta (1 500 kg).


title: Sud-Ouest SO.4050 Vautour II

text: Sud Aviation Vautour II poistettiin lentokalustosta vuonna 1979.


title: Sud-Ouest SO.4050 Vautour II

text: Taistelukoneesta valmistettiin kolmea eri versiota:


title: Kehityksen etiikka ja filosofia

text: Kehityksen etiikka ja filosofia on Heta Gyllingin toimittama artikkelikokoelma kehitysyhteistyön filosofiasta. Teoksen on julkaissut Gaudeamus vuonna 2004.


title: Jura Ratia

text: Jura Ratia (s. 14. toukokuuta 1977 Helsinki) on suomalainen aktiiviuransa lopettanut koripalloilija. Takamiehenä pelannut Ratia on Helsingin NMKY:n kasvatti. Hän pelasi Korisliigassa kuusi kautta kasvattajaseuransa ja Tampereen Pyrinnön joukkueissa.


title: Jura Ratia

text: Ratia debytoi miesten pääsarjassa kasvattajaseuransa joukkueessa kaudella 1999–2000. Kaudella 2002–2003 hän siirtyi Pyrbasketin joukkueeseen. Hän pelasi Pyrbasketissa myös kaksi seuraavaa kautta, ja kaudella 2005–2006 hän pelasi yhden ottelun samassa joukkueessa, joka oli vaihtanut nimensä takaisin Tampereen Pyrinnöksi. Kaudella 2008–2009 hän pelasi 12 ottelua Loimaan Korikonkareissa I-divisioonassa. Kaudella 2010–2011 Ratia palasi Pyrintöön, jossa pelasi 12 ottelussa voittaen Suomen mestaruuden. Tämän jälkeen hän pelasi Pyrinnön reservijoukkueessa.Vuonna 2013 Ratia osallistui Helsingin Sanomien Nyt-liitteen "Suomen kiinnostavin ihminen" -kilpailuun. Hän on toiminut myös mallina.


title: Jura Ratia

text: Koulutukseltaan Ratia on lennonjohtaja ja kauppatieteiden maisteri. Hän on suorittanut myös kasvatustieteiden approbaturin.


title: Jura Ratia

text: Ratia soitti lapsena pianoa, kunnes koripallo alkoi viedä yhä enemmän aikaa. Hän soittaa yhä, ja lapsuuden laulaminen kuorossa on vaihtunut karaokelaulamiseen. Vuonna 2015 Ratia alkoi toimia myös laulajana. Hän sai taustalleen ruotsalaisia musiikki-ihmisiä tavattuaan heitä sattumalta lomamatkalla Dubaissa. Ratia julkaisi taiteilijanimellä Jura Andreas itse sanoittamansa "Mun Manse" -nimisen kappaleen toukokuussa 2015. Kappaleen musiikkivideo kuvattiin selfietikulla pääasiassa keskellä Hämeenkatua. Toinen Jura Andreaksen kappale "Sytytä mut" julkaistaan musiikkivideoineen kesällä 2015.


title: Hyvän muunnelmat

text: Hyvän muunnelmat () on Georg Henrik von Wrightin vuonna 1963 julkaisema kirja hyvän käsitteestä. Teoksen on suomentanut Vesa Oittinen vuonna 2001 ja suomennoksen on julkaissut Otava.


title: Jukka-Pekka Väänänen

text: Jukka-Pekka Väänänen (s. 25. maaliskuuta 1984 Helsinki) on suomalainen aktiiviuransa lopettanut koripalloilija. Takamiehenä pelannut Väänänen on Torpan Poikien kasvatti. Hän pelasi Korisliigassa yhteensä seitsemän kautta Espoon Honkan ja Tampereen Pyrinnön joukkueissa.


title: Jukka-Pekka Väänänen

text: Väänänen debytoi miesten SM-sarjassa kaudella 2003–2004 Espoon Honkan joukkueessa. Hän pelasi seurassa kaksi kautta ennen siirtymistään Tampereen Pyrintöön, jossa hän pelasi viisi kautta vuosina 2005–2010. Väänänen voitti Pyrinnössä Suomen mestaruuden kaudella 2009–2010, SM-pronssia kaudella 2008–2009 ja cup-hopeaa vuonna 2009. Kaudella 2011–2012 Väänänen pelasi Pyrinnön reservijoukkueessa I-divisioonassa, samoin kaudella 2012–2013.


title: Jukka-Pekka Väänänen

text: Väänänen lopetti valtakunnallisissa sarjoissa pelaamisen kevään 2013 jälkeen.


title: Jukka-Pekka Väänänen

text: Tampereen Pyrinnön päävalmentaja Pieti Poikola luonnehti Väänästä vuonna 2009 erinomaiseksi yleispelaajaksi, kolmen pisteen korien heittäjäksi ja puolustuksessa vastustajan laitapelaajien pysäyttäjäksi.


title: Jorma Vuoksenmaa

text: Jorma Tapio Vuoksenmaa (s. 23. syyskuuta 1962 Hämeenlinna) on suomalainen urheiluvedonlyönnin ammattilainen, sijoittaja ja analyytikko. Urheiluvedonlyönnin lisäksi Vuoksenmaa pelaa myös pokeria sekä on voittanut backgammonin joukkuemaailmanmestaruuden Monacossa 1990 yhdessä Petri Pietilän ja Antti Lehmusvirran kanssa. Hän on esiintynyt asiantuntijana urheiluvedonlyöntiä ja totopelejä käsittelevissä kysymyksissä useissa eri medioissa, kuten Radio Suomessa ja MTV:ssä


title: Jorma Vuoksenmaa

text: Vedonlyöntifilosofiansa Vuoksenmaa on kertonut perustuvan suuria massoja vastaan pelaamiseen, esimerkiksi valitsemalla pelikohteiksi vedonlyöjien enemmistön hyljeksimiä altavastaajia.


title: Jorma Vuoksenmaa

text: Vuoksenmaa aloitti vedonlyönnin ravien parissa jo kouluikäisenä, siirtyen myöhemmin myös urheiluvedonlyöntiin. Ylioppilaaksi kirjoitettuaan Vuoksenmaa opiskeli muutaman vuoden matematiikkaa Helsingin yliopistossa, työskennellen samaan aikaan ravivihjaajana. 1980-luvun puolivälissä hän lopetti opinnot ja siirtyi kertoimenlaskijaksi brittiläiselle "SSP Overseas Betting" -vedonlyöntiyhtiölle Lontooseen. Palattuaan Suomeen Vuoksenmaa perusti vuonna 1993 urheiluvedonlyöntivihjeitä myyvän "European Sports Betting Consultants (ESBC)" -yrityksen.


title: Jorma Vuoksenmaa

text: Jorma Vuoksenmaa julkaisi vuonna 1999 urheiluvedonlyöntiä käsittelevän kirjan "Urheiluvedonlyönti – Voittajan opas". Kirja on käännetty ruotsiksi, saksaksi ja englanniksi ja sitä on myyty maailmanlaajuisesti yli 20 000 kappaletta. Päivitetty versio teoksesta, nimeltään "Pelaajalta pelaajille", ilmestyi 2016.


title: Jorma Vuoksenmaa

text: Vuoksenmaa on urallaan ollut osallisena useissa suurvoitoissa. Helmikuussa 2012 hän oli mukana voittamassa Suomen kaikkien aikojen suurinta raviveikkausvoittoa. Kuopion ravien Toto75-kierroksen voitto oli lopulta 1 012 439 euroa. Toukokuussa 2014 Vuoksenmaa oli neljän pelaajan kimpassa voittamassa Englannin laukkavedonlyönnin historian suurinta tunnettua voittoa Scoop6-pelissä, 2,6 miljoonaa puntaa. Uransa suurimmaksi saavutukseksi Vuoksenmaa nimeää kirjassaan "Pelaajalta pelaajille" vuoden 2015 NFL Spreadex Super Challengen voiton.


title: Jorma Vuoksenmaa

text: Vuoksenmaan essee "Oddsmaking and Sports Betting in European Wagering Markets" on julkaistu kokoelmassa "Gambling and Commercial Gaming: Essays on Business, Economics, Philosophy and Science".


title: Jorma Vuoksenmaa

text: Keväällä 2006 Vuoksenmaa oli puolustuksen asiantuntijatodistajana Helsingin käräjäoikeuden ns. "pokerioikeudenkäynnissä".


title: Jorma Vuoksenmaa

text: Vuoksenmaan sisko on elokuvaohjaaja Johanna Vuoksenmaa.


title: Alouette 1

text: Alouette 1 oli Kanadan ensimmäinen satelliitti ja ensimmäinen satelliitti, jonka rakentajavaltio oli muu kuin Yhdysvallat tai Neuvostoliitto. Kanada ei ollut kuitenkaan kolmas valtio, jonka satelliitti oli kiertoradalla: Britannian Ariel 1 edelsi Alouette 1:stä, mutta se oli NASAn rakentama. Nimi "Alouette" tuli ranskan "kiurua" eli leivosta tarkoittavasta sanasta ja suositun kanadanranskalaisen kansanlaulun "Alouette" nimestä.


title: Alouette 1

text: Sputnik 1:n laukaisusta järkyttynyt Yhdysvallat ehdotti liittolaismailleen yhteistyötä avaruustutkimuksessa. Vuonna 1958 Kanadan puolustusministeriön tutkimuslaitoksen (DRTE) John Chapman ja Eldon Warren ottivat yhteyttä juuri perustettuun NASAan ja neuvottelivat sopimuksen jonka mukaan NASA laukaisisi Kanadan suunnitteleman ja rakentaman ionosfääriä tutkivan satelliitin. Kunnianhimoinen hanke onnistui ja NASA laukaisi Alouette 1:n (vaihtoehtoinen nimi Alouette-A) Vanderbergin lentotukikohdasta, Kaliforniasta 29. syyskuuta 1962 kello 0605 UTC Thor Agena-B kaksivaiheraketilla Maata kiertävälle radalle.


title: Alouette 1

text: Alouetten massa on 145,7 kg. Satelliitti tutki ionosfääriä, yläilmakehän aluetta, mihin useat tulevat satelliitit tultaisiin laukaisemaan. Satelliitin tutkimustehtävä kesti 10 vuotta, minkä jälkeen se suunnitelmallisesti kytkettiin pois käytöstä. Vuonna 1966 arvioitiin satelliitin pysyvän kiertoradalla vielä tuhat vuotta.


title: Alouette 1

text: Kaksi satelliittia rakennettiin epäonnistumisen varalle; mikäli ensimmäinen ei toimisi, varalaite voitaisiin laukaista muutaman kuukauden sisällä. Kesti 3½ vuotta ehdotuksesta satelliitin rakentamisesta sen suunnitteluun ja kokoamiseen. Satelliitit S27-2 (prototyyppi), S27-3 (mistä tuli laukaistu satelliitti) ja S27-4 (varasatelliitti) koottiin Defense Telecommunications Establishment Electronics Labissa Ottawassa, Ontariossa. Satelliittirunko rakennettiin Downsview'ssä, Ontariossa de Havilland Canadan tehtaalla, minkä tiloissa toimii nykyään Canadian Air and Space Museum. Alouetten akut rakensi DRB:n toinen yksikkö, mikä oli vastuussa satelliitin pitkästä toiminta-ajasta.


title: Alouette 1

text: Satelliitin antennit olivat ensimmäiset avaruudessa käytetyt STEM (Storable Tubular Extendible Member) antennit. "National Research Council"in insinööri George Klein keksi STEM-antennit. Satelliitin tehtävänä oli tutkia ionosfääriä lähettämällä siihen ionosfääristä heijastuvia radioaaltoja yläpuolelta, mikä vaati suurikokoisia antenneja, mitkä eivät sellaisenaan mahtuisi kantoraketin kärkikartioon. Klein ratkaisi ongelman siten, että antennit oli suunniteltu kiertymään rullalle satelliitin sisälle mistä ne myöhemmin purkautuisivat moottorin avulla satelliitin ulkopuolelle putkimaiseksi jäykäksi antenniksi. Satelliitiissa oli neljä STEM-antennia: kaksi 11 metrin antennia ja kaksi 22,5 metrin antennia. STEM-antennit olivat Spar Aerospace Ltd:n (nykyään osa MDA:ta) ensimmäisiä tuotteita, kanadalaisen yrityksen joka oli tunnettu Canadarm-robottikäsivarren rakentamisesta (Canadarm2 on käytössä kansainvälisellä avaruusasemalla, pienempää Canadarm:ia käytettiin avaruussukkuloissa). Antennityyppiä käytettiin jatkossa myös NASAn varhaisissa satelliiteissa.


title: Alouette 1

text: Alouette 1:n menestyksekkään ionosfääritutkimukseen johdosta Kanada ja Yhdysvallat päättivät laukaista yhteistyössä kolme muuta ionosfääriä tutkivaa satelliittia NASAn avustuksella kanadalaisjohtoisessa ISIS-ohjelmassa (International Satellites for Ionospheric Studies). Kunkin satelliitin tiedelaitteiden määrä kasvoi edeltäjään verrattuna. Alouette 1:n varasatelliitti S27-4:sta rakennettu "Alouette 2" (vaihtoehtoinen nimi Alouette-B, alkuperäinen nimi ISIS-X) laukaistiin vuonna 1965 "korvaamaan" vanhempi Alouette 1. Sen ratakorkeus oli lähes kolminkertainen Alouette 1:een verrattuna. Alouette 2:n toiminta-aika oli 10 vuotta. ISIS I ja II olivat Kanadan kolmas ja neljäs satelliitti. RCA Victor Montrealista oli ISIS-ohjelman satelliittien pääurakoitsija.


title: Alouette 1

text: Satelliitit laukaistiin Vandenberg AFB:stä läntiseltä laukaisualueelta. Alouette 2 laukaistiin 29. marraskuuta 1965 Thor Agena -kantoraketilla yhdessä yhdysvaltalaisen Explorer 31 -satelliitin kanssa. ISIS I ja II laukaistiin Delta-kantoraketilla. ISIS I laukaistiin 30. tammikuuta 1969 ja ISIS II 1. huhtikuuta 1971.


title: Sami Kajander

text: Sami Kajander (s. 14. toukokuuta 1983) on suomalainen koripalloilija. Pienenä laitahyökkääjänä tai heittävänä takamiehenä pelaava Kajander on Äänekosken Huiman kasvatti. Hän on pelannut Korisliigassa yhteensä yhdeksän kautta Huiman ja Tampereen Pyrinnön joukkueissa.


title: Sami Kajander

text: Kajander debytoi miesten pääsarjassa kaudella 2000–2001 kasvattajaseuransa Huiman joukkueessa. Hän pelasi Huimassa neljä kautta, minkä jälkeen hän siirtyi kaudeksi 2004–2005 Pyrbasketiin, joka vaihtoi seuraavalla kaudella nimensä Tampereen Pyrinnöksi. Kajander pelasi Tampereella pääsarjaa viiden kauden ajan. Hän saavutti joukkueessa SM-pronssia kaudella 2008–2009.


title: Sami Kajander

text: Kaudeksi 2009–2010 Kajander siirtyi BC Nokian joukkueeseen I-divisioonaan. Hän pelasi Nokialla kaksi kautta, minkä jälkeen hän siirtyi takaisin kasvattajaseuransa Äänekosken Huimaan.


title: Mattisen Teollisuus

text: Mattisen Teollisuus on suomalainen tekstiilitehdas, joka kehitti ja toi markkinoille farkkumerkin Jamekset, alkujaan James Dean.


title: Mattisen Teollisuus

text: Lupa James Dean -nimen käyttöön hankittiin elokuvan "Jättiläinen" tuotantoyhtiöltä, mutta Deanin kuoleman jälkeen sukunimi pudotettiin pois. Idea farkuista syntyi Oie Salon mielessä. Yritys oli aikoinaan Pohjoismaiden suurin farmaritehdas. Huippuvuonna 1969 se valmisti yli miljoona farkkuparia, ja tehtaassa oli enimmillään 600 työntekijää.


title: Mattisen Teollisuus

text: Perheyritys Mattisen Teollisuuden perusti Ville Mattinen (s. 1884). Sen pitkäaikainen johtaja oli Sakari Mattinen. Hän kuitenkin luopui osuudestaan 1982 merkin suosion hiipuessa ulkomaisen tuonnin vuoksi.


title: Mattisen Teollisuus

text: Yrityksen emoyhtiö oli Ville Mattinen Oy, joka perustetiin 1941. Se oli tekstiili- ja lyhyttavain tukkuliike, joka toimi Helsingissä Mikonkadulla.


title: Puistopöllö

text: Puistopöllö ("Strix seloputo") on viirupöllöjen sukuun kuuluva lintulaji. Sitä tavataan Kambodžassa, Indonesiassa, Malesiassa, Myanmarssa, Filippiineillä, Singaporessa, Thaimaassa ja Vietnamissa. Myös Laosissa sitä on tavattu, mutta alkuperä on epäselvä. Sen esiintymisalue on epäyhtenäinen, sillä sitä tavataan Borneota ympäröivillä alueilla mutta ei itse saarella.


title: Puistopöllö

text: Se painaa keskimäärin 1 011 grammaa. Sen elinpiiriä ovat subtrooppiset ja trooppiset alavat metsät, mangrovekasvusto nousuvesialueen yläpuolella sekä viljelykset, puutarhat, kaupunkialueet, huonokuntoiset entiset metsät, alueet meren lähellä ja kastelluilla alueilla, myös kastelukanavissa.


title: Puistopöllö

text: Sillä on kolme alalajia:


title: Cissy Houston (albumi)

text: Cissy Houston on yhdysvaltalaisen laulajan Cissy Houstonin studioalbumi vuodelta 1977. Levy-yhtiö on Private Stock Records.


title: Cissy Houston (albumi)

text: Houston on aloittanut uransa laulamalla gospelia ja hän on vaikuttanut 1960-luvulla Sweet Inspirations -yhtyeessä. Vuonna 2012 kuollut Whitney Houston oli hänen tyttärensä. Cissy Houston on ollut mukana tyttärensä albumeilla "Whitney" (1987) ja "The Preacher's Wife" (1996).


title: Cissy Houston (albumi)

text: Tämän albumin tuottaja, sovittaja ja orkesterin johtaja on Michael Zager. Hän tuli tunnetuksi diskomusiikin yhteydestä. Tämä balladivoittoinen albumi on kuitenkin erään arvion mukaan aito, persoonallinen ja nautittavaa kuultavaa.


title: Cissy Houston (albumi)

text: Houstonin seuraava Private Stock -albumi "Think It Over" on arvioitu Blues Newsin numerossa 2/1979 (s. 32) ja albumi "Step Aside for a Lady" numerossa 3/1980 (s. 39). Tuolloin levy-yhtiöksi oli vaihtunut EMI, mutta yhteistyö Michael Zagerin kanssa on vielä jatkunut.


title: Cissy Houston (albumi)

text:
1. Tomorrow – 3:33
2. Morning Much Better – 4:06
3. Your Song – 5:43
4. Love Is Holding on – 3:281. He Ain't Heavy, He's My Brother – 4:21
2. It Never Really Ended – 2:55
3. Make It Easy on Yourself – 5:14
4. Things to Do – 3:20
5. Love Is Something That Leads You – 2:59Soolot:


title: Cissy Houston (albumi)

text: Taustalaujajat: Alvin Fields, Arnold McCuller, Yolanda McCullough, David Lasley (RCA Records), Maeretha Stewart, Ken Williams, Cissy Houston sekä "The Voices of Hope" kappaleella "Your Song".Kiitoksissa on mainittu myös Susan McCusker, Diane Brooks ja Marilyn Mozian. Cissy Houston kiittää aviomiestään John Houstonia sekä Larry Uttalia ja Chip Ortonia.


title: HMS Earnest (1896)

text: HMS Earnest oli Britannian Kuninkaallisen laivaston Earnest-luokan torpedovenehävittäjä.


title: HMS Earnest (1896)

text: Alus tilattiin 23. joulukuuta 1895 Laird, Son and Companyltä Birkenheadistä. Sen köli laskettiin 2. maaliskuuta 1896 telakkanumerolla 621 ja alus laskettiin vesille saman vuoden lopulla 11. marraskuuta. Alus otettiin palvelukseen marraskuussa 1897.


title: HMS Earnest (1896)

text: "HMS Earnest" siirrettiin syyskuussa 1898 Välimerelle, mistä se palasi Britteinsaarille 1906. Se osallistui ensimmäiseen maailmansotaa. Alus myytiin 7. tammikuuta 1920 romutettavaksi Castlelle Plymouthiin.


title: HMS Griffon (1896)

text: HMS Griffon oli Britannian Kuninkaallisen laivaston Earnest-luokan torpedovenehävittäjä.


title: HMS Griffon (1896)

text: Alus tilattiin 23. joulukuuta 1895 Laird, Son and Companyltä Birkenheadistä. Sen köli laskettiin 7. maaliskuuta 1896 telakkanumerolla 622 ja alus laskettiin vesille saman vuoden lopulla 21. marraskuuta. Alus otettiin palvelukseen marraskuussa 1897.


title: HMS Griffon (1896)

text: "HMS Griffon" siirrettiin syyskuussa 1898 Välimerelle, mistä se palasi Britteinsaarille 1906. Se osallistui ensimmäiseen maailmansotaa. Alus myytiin 7. tammikuuta 1920 romutettavaksi Castlelle Plymouthiin.


title: HMS Locust (1896)

text: HMS Locust oli Britannian Kuninkaallisen laivaston Earnest-luokan torpedovenehävittäjä.


title: HMS Locust (1896)

text: Alus tilattiin 23. joulukuuta 1895 Laird, Son and Companyltä Birkenheadistä. Sen köli laskettiin 20. huhtikuuta 1896 telakkanumerolla 623 ja alus laskettiin vesille saman vuoden lopulla 5. joulukuuta. Alus otettiin palvelukseen heinäkuussa 1898.


title: HMS Locust (1896)

text: "HMS Locust" siirrettiin 1906 Välimerelle, mistä se palasi 1906 Britteinsaarille. Se osallistui ensimmäiseen maailmansotaa. Alus myytiin 6. lokakuuta 1919 romutettavaksi J. Jacksonille.


title: Kalle Helin

text: Kalle Helin (s. 13. elokuuta 1976 Rauma) on entinen suomalainen jalkapalloilija. Hän oli pelipaikaltaan oikea laitahyökkääjä, mutta kykeni myös pelaamaan vasemmalla.


title: Kalle Helin

text: Helin on Rauman Kisa-Veljien kasvatti. Hän pelasi Jazzissa Veikkausliigaa neljä ottelua kaudella 2000 ja kuusi ottelua kaudella 2002. Maaleja hän ei otteluissa tehnyt. Ensiesiintymisensä pääsarjatasolla Helin teki 29. huhtikuuta 2000 Jazzin pelatessa kotiottelun Jokereita vastaan.


title: Kalle Helin

text: Helin on toiminut futsalseura PS Villan Futsal-ykkösessä pelaavan edustusjoukkueen pelaajavalmentajana.


title: Gambian vaakuna

text: Gambian vaakuna on Gambian tunnus lipun, kansallislaulun ja moton ohella. Se on otettu käyttöön vuonna 1964.


title: Gambian vaakuna

text: Vaakunan kilvessä on kirves ja kuokka kuvaamassa maatalouden merkitystä Gambialle, kuten kypäränkoristeena oleva palmukin. Kilvenkannattajina on kaksi leijonaa, jotka pitävät käsissään kirvestä ja kuokkaa. Leijonat symboloivat jaloutta ja rohkeutta.


title: Gambian vaakuna

text: Kilven alla on motto "Progress, Peace, Prosperity", suomeksi "Edistys, rauha, menestys".


title: HMS Panther (1897)

text: HMS Panther oli Britannian Kuninkaallisen laivaston Earnest-luokan torpedovenehävittäjä.


title: HMS Panther (1897)

text: Alus tilattiin 9. tammikuuta 1896 Laird, Son and Companyltä Birkenheadistä. Sen köli laskettiin 19. toukokuuta 1896 telakkanumerolla 624 ja alus laskettiin vesille 21. tammikuuta 1897. Alus otettiin palvelukseen tammikuussa 1898.


title: HMS Panther (1897)

text: "HMS Panther" siirrettiin 1902 Välimerelle, mistä se palasi 1906 Britteinsaarille. Se osallistui ensimmäiseen maailmansotaa. Alus myytiin 7. kesäkuuta 1920 romutettavaksi J. Kellylle.


title: HMS Seal (1897)

text: HMS Seal oli Britannian Kuninkaallisen laivaston Earnest-luokan torpedovenehävittäjä.


title: HMS Seal (1897)

text: Alus tilattiin 9. tammikuuta 1896 Laird, Son and Companyltä Birkenheadistä. Sen köli laskettiin 17. kesäkuuta 1896 telakkanumerolla 625 ja alus laskettiin vesille 6. maaliskuuta 1897. Alus otettiin palvelukseen toukokuussa 1898.


title: HMS Seal (1897)

text: "HMS Seal" siirrettiin 1902 Välimerelle, mistä se palasi 1906 Britteinsaarille. Se osallistui ensimmäiseen maailmansotaa. Alus myytiin 17. maaliskuuta 1921 romutettavaksi Wardille Rainhamiin.


title: HMS Wolf (1897)

text: HMS Wolf oli Britannian Kuninkaallisen laivaston Earnest-luokan torpedovenehävittäjä.


title: HMS Wolf (1897)

text: Alus tilattiin 9. tammikuuta 1896 Laird, Son and Companyltä Birkenheadistä. Sen köli laskettiin 12. marraskuuta 1896 telakkanumerolla 626 ja alus laskettiin vesille 2. kesäkuuta 1897. Alus otettiin palvelukseen heinäkuussa 1898.


title: HMS Wolf (1897)

text: "HMS Wolf" palveli koko uransa kotivesillä. Alusta käytettiin alustyypin lujuuskokeissa "HMS Cobran" tuhoutumisen jälkeen. Se osallistui ensimmäiseen maailmansotaa. Alus myytiin 1. heinäkuuta 1921 romutettavaksi S. Castlelle Plymouthiin.


title: Globalisaatio: Puolesta ja vastaan

text: Globalisaatio: Puolesta ja vastaan () on David Heldin ja Anthony McGrewn kirja globalisaatiosta vuodelta 2002. Polityn kustantaman teoksen uudistettu laitos ilmestyi 2007. Kirjan ensimmäisen laitoksen on julkaissut suomeksi Vastapaino vuonna 2005. Suomentaja on Jyrki Vainonen.


title: Ilmaston muuttajat

text: Ilmaston muuttajat () on Tim Flanneryn kirja ilmastonmuutoksesta vuodelta 2005. Kirjan on julkaissut suomeksi Otava vuonna 2006. Suomentaja on Ilkka Rekiaro. Esipuheen on kirjoittanut WWF Suomen varapuheenjohtaja professori Peter Lund. Otava ja WWF lahjoittivat kirjan kansanedustajille.


title: Synti: Ajatuksin, sanoin ja töin

text: Synti: Ajatuksin, sanoin ja töin on uskontotieteilijä Ilkka Pyysiäisen kirja synnin käsitteestä. Teoksen on julkaissut WSOY vuonna 2005. Kirjassa käsitellään kristinuskon perinnettä synnistä kriittisesti.


Jumalten keinu: Kiertoajelu uskontotieteessä on Ilkka Pyysiäisen kirja, joka on ilmestynyt Gaudeamuksen kustantamana 2006. Teoksessa käsitellään uskontotieteen peruskysymyksiä sekä uskontotieteen historiaa ja nykyisiä tutkimussuuntia.


title: 2012 (albumi)

text: 2012 on Huge L:n albumi, joka julkaistiin 7. maaliskuuta 2012. Huge L käyttää albumilla edellisen "Ei toivottuja lastenlauluja" -albumin tapaan nimeä "Herra Huu". Albumin kappaleista "Jytky", "Ei rappiolemusta" ja "Pidä" on julkaistu musiikkivideot. Albumi nousi Suomen virallisen albumilistan sijalle 45 viikolla 11/2012.


title: Syanohydriinit

text: Syanohydriinit ovat orgaanisia yhdisteitä, jotka sisältävät sekä nitriili- että hydroksyyliryhmän. Useimmiten ryhmät ovat kiinnittyneet samaan hiiliatomiin. Niitä voidaan pitää alkoholien johdannaisina. Syanohydriineistä voidaan käyttää myös nimitystä hydroksinitriilit.


title: Syanohydriinit

text: Syanohydriinejä voidaan valmistaa kolmella tavalla aldehydeistä tai ketoneista. Aldehydien ja ketonien karbonyyliryhmä on elektrofiilinen ja reaktio nukleofiilisen syanidi-ionin kanssa johtaa syanohydriiniin. Syanidi-ionin lähteenä voidaan käyttää vetysyanidia. Tämä reaktio voi olla joko happo- tai emäskatalysoitu. Emäskatalyysissä ei liuottimena voi käyttää vettä, koska tällöin muodostuva syanohydriini hydrolysoituu.Aldehydit reagoivat nopeammin kuin ketonit.


title: Syanohydriinit

text: Toinen tapa on valmistaa ensin aldehydistä tai ketonista bisulfiittiadditiotuote, joka reagoi syanidi-ionin kanssa syanohydriiniksi.


title: Syanohydriinit

text: Kolmas tapa on ketonista muodostetun syanohydriinin reaktio aldehydin kanssa, jolloin tuotteksi saadaan stabiilimpi aldehydin syanohydriini.


title: Syanohydriinit

text: Syanohydriinit ovat värittömiä tai kellertäviä nesteitä. Ne ovat stabiileja happamissa olosuhteissa, emäksisissä olosuhteissa ne hydrolysoituvat karboksyylihapoiksi. Yleensä aldehydeistä valmisteut syanohydriinit ovat ketonien syanohydriinejä pysyvämpiä. Syanohydriinit voivat reagoida sekä nitriili- että hydroksyyliryhmällään. Nitriiliryhmä hydrolysoituu muodostaen karboksyylihappoja, mitä voidaan käyttää hyödyksi aminohappoja valmistettaessa. Nitriiliryhmä voidaan myös pelkistää katalyyttisen vedytyksen avulla, jolloin tuotteiksi muodostuu amiineja. Syanohydriinien hydroksyyliryhmä voidaan korvata muilla elektronegatiivisilla ryhmillä, esimerkiksi aminoryhmällä.


title: Syanohydriinit

text: Syanohydriinejä käytetään pääasiassa orgaanisen kemian synteeseissä, muun muassa Streckerin aminohapposynteesissä. Kaupallisesti tärkeimmästä syanohydriinistä asetonisyanohydriinistä valmistetaan metyylimetakrylaattia. Syanohydriineillä on käyttöä myös liuottimina sekä nakutuksenestoaineina polttomoottoreissa.


title: Kihlman (suku)

text:
Kihlman on suomalainen suku, jonka jäsenet ovat vaikuttaneet monella eri alalla. Suvun kantaisä oli Ruotsin Taalainmaalta Ahlin pitäjän Kihlin kylässä 1700-luvulla elänyt neulantekijä Anders Kihlman, joka muutti Vaasaan. Suvun myöhemmät merkittävät jäsenet polveutuvat hänen pojanpojastaan, professori Alfred Kihlmanista. Hänen poikansa Alfred Oswald Kihlman suomensi vuonna 1906 nimensä "Kairamoksi".
Päätoimittaja Aimo Kairamo on eri sukua.


title: Mode (artisti)

text: Mode (oikealta nimeltään Mahmoud Afshartous) on vantaalainen nykyisin Helsingissä asuva rap-artisti joka on tullut tunnetuksi ILS-yhtyeestä jonka toisena jäsenenä toimii Huge L. Huge L ja Mode ovatkin julkaisseet useita yhteislevyjä sekä kappaleita. Mode on tullut tunnetuksi myös olarilaisesta SLT hiphop-kollektiivista jossa hän toimi artistinimellä "Mahmoud". Moden ensimmäinen ja tällä hetkellä ainoa soololevy "Eristysteippi" julkaistiin vuonna 2005. Levyn tuotannosta vastaa Huge L.


title: Andrew MacDonald

text: Andrew MacDonald (s. 7. syyskuuta 1986 Judique, Nova Scotia, Kanada) on kanadalainen jääkiekkopuolustaja, joka pelaa NHL-joukkue Philadelphia Flyersin organisaatiossa.


title: Andrew MacDonald

text: MacDonald varattiin NHL:ään vuoden 2006 varaustilaisuudessa kuudennella kierroksella ja numerolla 160. Varaaja oli New York Islanders. Hän pelasi silloin juniorijääkiekkoa Moncton Wildcatsissa Quebec Major Junior Hockey Leaguessa, jossa hän pelasi Keith Yandlen puolustajaparina joukkueen voittaessa mestaruuden. Hän on pelannut myös Islandersin farmijoukkueessa Bridgeport Sound Tigersissä.


title: Andrew MacDonald

text: MacDonald pelasi ensimmäisen NHL-ottelunsa 28. helmikuuta 2009, jolloin Islanders sai vastaansa Buffalo Sabresin, ja teki ensimmäisen NHL-maalinsa 17. joulukuuta 2009 ottelussa toista New Yorkin joukkuetta Rangersia vastaan. Kauden 2009–2010 aikana hän allekirjoitti Islandersin kanssa jatkosopimuksen, jonka kesto on neljä vuotta.


title: Andrew MacDonald

text: Sopimuksensa viimeisen kauden 2013–2014 aikana MacDonald kaupattiin Islandersista Philadelphia Flyersiin vastineeksi farmipelaaja Matt Mangenesta, toisen kierroksen varauksesta ja kolmannen kierroksen varauksesa . Flyers julkaisi MacDonaldin kuuden vuoden ja 30 miljoonan dollarin jatkosopimuksen 15. huhtikuuta.


title: Ghanan vaakuna

text: Ghanan vaakuna on Ghanan tunnus lipun, kansallislaulun ja moton ohella. Sen suunnitteli ghanalainen Amon Kotei.


title: Ghanan vaakuna

text: Kilpi on nelijakoinen. Ensimmäisessä kentässä on miekka ja sauva ja toisessa kentässä linna. Ne edustavat valtion hallintoa. Kolmannessa kentässä on kaakaopuu kuvaamassa maataloutta. Neljännessä kentässä on kaivos, joka kuvaa teollisuutta. Kilven keskellä on leijona, joka kertoo yhteyksistä Yhdistyneeseen kuningaskuntaan ja Kansainyhteisöön. Lakipunoksessa on maan lipun värit ja sen yläpuolella on musta tähti, joka on myös maan lipussa. Se symboloi Afrikan vapautta. Kilvenkannattajina on kaksi kotkaa kuvaamassa maan voimakasta ja tarkkaavaista suojelua. Kotkien kaulassa on Ghanan lipun värit sisältävä nauha, jossa on musta tähti. Vaakunassa on valtion motto "Freedom and Justice", suomeksi "Vapaus ja oikeudenmukaisuus".


title: Etiikka ja estetiikka

text: Etiikka ja estetiikka on vuonna 1998 ilmestynyt artikkelikokoelma, jonka ovat toimittaneet Ilona Reiners ja Anita Seppä.


title: Beeta-arbutiini

text: Beta-arbutiini eli luonnon arbutiini eristetään yleensä sianpuolukan ("Arctostaphylos uva-ursi") lehdistä. Arbutiinia löytyy myös monista muista kasveista. Luonnon arbutiiniin on sitoutunut flavonoideja sekä fenoleita. Orgaanisella eli luonnollisella arbutiinilla on todettu olevan ihoa vaalentavia sekä hoitavia ominaisuuksia. Arbutiinia valmistetaan myös synteettisenä eli keinotekoisena ja sitä kutsutaan alfa-arbutiiniksi (CAS-numero 84380-01-8).


title: Beeta-arbutiini

text: Luonnon arbutiiniin liitettyjä ominaisuuksia ovat mm:Luonnon arbutiini on todettu terapeuttisesti vahvemmaksi, kuin synteettinen alfa-arbutiini. Tämä johtuu kasvissa luonnon arbutiiniin luonnollisesti sitoutuneista polyfenoli, fenoliglygosidi ja flavonoidirakenteista. Erityisenä etuna näillä on ihon pintaverisuonten vahvistaminen. Arbutiini vaikuttaa antibioottisesti seuraaviin bakteereihin ja bakteerisukuihin, Citrobacter, Enterobacter, Escherichia coli, Klebsiella, Proteus, Pseudomonas ja Staphylococcus aureus.


title: Beeta-arbutiini

text: Luonnon Arbutiinia käytetään kosmetiikassa sen pigmenttimuutoksia vaalentavien ominaisuuksien vuoksi. Tämä ominaisuus on luonnon arbutiinilla, koska se estää tehokkaasti melaniinintuotantoa sekä tyrosinaasin vaikutusta ihossa. Arbutiini tehoaa pigmenttimuutoksiin, joissa melanosyyttejä on normaali määrä ja melaniinin määrä lisääntynyt. Tällaisia pigmenttimuutoksia ovat maksaläiskät, pisamat ja café au lait eli maitokahviläiskät.


title: Beeta-arbutiini

text: Tunnettuja vaikutuksia on myös anti-inflammatorinen ja kapilaariverisuonia vahvistava vaikutus (couperosan hoito). Flavonoidien, joihin myös luonnon arbutiini kuuluu, tiedetään suodattavan valoa, jolloin se antaa suojaa UV-säteilylle.


title: Törnqvist–Tarjanne

text: Törnqvist–Tarjanne on suomalainen sivistyssuku, yksi useista "Törnqvist"-nimisistä suomalaisista suvuista. 1900-luvun alussa suvun tunnetuin haara omaksui suomenkielisen nimen "Tarjanne". Eräs toinen haara aateloitiin vuonna 1856, joskin se sammui pian.


title: Törnqvist–Tarjanne

text: Suvun vanhin tunnettu jäsen on 1600-luvun lopulla Sahalahdella veronkantokirjurina ja asiamiehenä toiminut talollinen Johan Törnqvist (n. 1659–1730). Suvun Turkuun asettuneeseen haaraan kuului jalokivisepän poika Pehr Törnqvist, joka kohosi 1800-luvun puolessavälissä oikeusosaston senaattoriksi ja salaneuvokseksi. Hänet aateloitiin vuonna 1856 ja hänen sukunsa esiteltiin seuraavana vuonna ritarihuoneelle numerolla 222. Törnqvist-aatelissuku kuitenkin sammui mieslinjalta jo 1872 hänen poikansa kuollessa ja kokonaan vuonna 1883. Törnqvist-suvun toiseen haaraan kuuluneen Virtain vt. kappalaisen Carl Gustaf Törnqvistin (1822–1910) pojat Onni ja Artturi Johannes Törnqvist ottivat vuonna 1906 suomenkielisen sukunimen "Tarjanne" syntymäpitäjänsä alueelle ulottuvan samannimisen järven mukaan.


title: Törnqvist–Tarjanne

text: Suvun mahdollinen yhteys eräisiin muihin Törnqvist-sukuihin on epäselvä.Lisäksi korkeimman hallinto-oikeuden presidentti Antti Suviranta (1923–2008) kuului sukuun äitinsä puolelta, sillä hän oli A. J. Tarjanteen tyttärenpoika.


title: Hauenleuka

text:
Hauenleuka on liitin, joka voidaan yhdistää esimerkiksi piirilevylle juotettuun johtimen pätkään jännitteen syöttöä varten.
Leuoissa on jatkuva puristus, koska rakenteessa on jousi. Kytkettäessä puristetaan sopivasta kohdasta ja leuat avautuvat.


title: Hauenleuka

text: Hauenleukoja on eri kokoisia ja eri käyttötarkoituksiin. On myös irrallisia hauenleukoja, jotka on tarkoitettu käyttäjän -juotettaviksi tai liitettäviksi banaanikoskettimella. Yleensä hauenleukoja käytetään tilapäisiin kytkentöihin tai testaukseen.


title: Hauenleuka

text: Akkukaapeleissa käytetyt hauenleuat ovat kookkaita ja niissä olevat kaapelit sietävät isompaakin virtaa palamatta.


title: Mynsterin kenttä

text: Mynsterin kenttä on Ulvilan ainoa täysimittainen jalkapallokenttä. Kenttä on ns. 3. sukupolven tekonurmi ja se on Satakunnan Nelosessa pelaavan FC Ulvilan kotikenttä. Mynsterin kenttä sijaitsee noin kolmen kilometrin päässä kaupungin keskustasta Mynsterin alueella Ulvilan kirkonseudulla.


title: Mynsterin kenttä

text: Kentän yhteydessä on huoltorakennus pukuhuoneineen sekä kahvikioski.


title: Eläinten moraalinen arvo

text: Eläinten moraalinen arvo on Elisa Aaltolan kirja vuodelta 2004. Teoksen on julkaissut Vastapaino.


title: Millenia Tower

text: Millenia Tower on 218 metriä korkea pilvenpiirtäjä Millenia-alueella Singaporessa. Rakennus maksoi valmistuessaan 300 miljoonaa Singaporen dollaria (noin 180 miljoonaa euroa). Pilvenpiirtäjän rakentaminen aloitettiin vuonna 1992 ja se valmistui vuonna 1996. Rakennuksessa on 41 kerrosta ja kaksi kellarikerrosta. Millenia Tower on Singaporen kymmenenneksi korkein rakennus.


title: Suljetut ovet

text: Suljetut ovet: Pohjoismaiden romanipolitiikka 1500-luvulta EU-aikaan on Panu Pulman kirja romanien asemasta vuodelta 2006.


title: Törnqvist

text: Törnqvist on ainakin seuraavien henkilöiden sukunimi:


title: Länsiväyläjuoksu

text: Länsiväyläjuoksu on Espoossa käytävä tapahtuma, joka on järjestetty vuosittain vuodesta 1976 eteenpäin. Länsiväyläjuoksuun osallistuu useita yksityisiä urheiluseuroja. Se on vapaa tapahtuma aikuisille ja lapsille. Siinä on myös pieni osallistumismaksu.


title: Länsiväyläjuoksu

text: Länsiväyläjuoksuun voi osallistua kolmella eri tavalla:


title: Länsiväyläjuoksu

text: Kaikki vaihtoehdot alkavat ja päättyvät Espoon Otaniemessä. Sieltä kaikki reitit menevät Tapiolaan, josta lyhyen matkan juoksu ja kävely kääntyvät takaisin Otaniemeen. Pitkän matkan juoksu jatkuu Tapiolasta Mankkaalle, sitten Laajalahden ja Tarvon saaren kautta Helsingin puolelle Munkkiniemeen sekä sieltä edelleen Kuusisaaren ja Lehtisaaren kautta jälleen Espoon puolelle Keilaniemeen ja lopulta takaisin Otaniemeen.


title: Länsiväyläjuoksu

text: Juoksutapahtumiin osallistuville annetaan yksittäiset numerot ja RFID-tunnisteet. Kävelyyn osallistuvat eivät saa näistä kumpaakaan. Kaikki loppuun asti selviytyneet saavat kuitenkin muistomitalin palkkiona.


title: Wolfgang Köpcke

text: Wolfgang Köpcke (s. 27. helmikuuta 1948 Berliini) on saksalainen entinen nykyaikainen viisiottelija. Hän edusti seuratasolla Landesverband Berliniä.


title: Wolfgang Köpcke

text: Köpcke oli mukana vuoden 1973 MM-kilpailuissa, joissa Saksa voitti hopeaa joukkuekilpailusta. Hän osallistui olympialaisiin kerran, Montréalissa 1976. Köpcke oli tuolloin henkilökohtaisen kisan 41. ja kisasi myös joukkuekisassa, jossa Saksa oli yhdestoista.


Ympäristöfilosofia: Kirjoituksia ympäristönsuojelun eettisistä perusteista on vuonna 1997 ilmestynyt artikkelikokoelma ympäristöfilosofiasta. Kirja oli ensimmäinen kattava suomenkielinen ympäristöfilosofian kokoomajulkaisu.


Ympäristöfilosofian historia: Maaäitimyytistä Marxiin on Kari Väyrysen vuonna 2006 ilmestynyt kirja ympäristöajattelun historiasta. Teoksen julkaisi Eurooppalaisen filosofian seura.


title: Onni Kasslin

text: Onni Olavi Kasslin (27. helmikuuta 1927 Helsingin maalaiskunta – 9. elokuuta 2003 Helsinki) oli suomalainen ratapyöräilijä.


title: Onni Kasslin

text: Kasslin osallistui olympialaisiin kahdesti, vuosina 1948 ja 1952. Hän sijoittui Lontoon kisoissa 1948 kymmenenneksi tuhannen metrin aika-ajossa ja oli mukana joukkuetakaa-ajossa, jossa Suomi putosi ensimmäisellä kierroksella. Helsingin olympialaisissa 1952 hän kilpaili jälleen aika-ajossa, jossa hän oli neljästoista. Kasslin voitti urallaan yhteensä 22 Suomen-mestaruutta vuosina 1947–1957. Vuonna 1949 hän voitti 1 km:n eräajon Suomen-mestaruuden. MM-kisoihin hän osallistui seitsemän kertaa vuosina 1949–1957. Vuonna 1953 hän sijoittui eräajossa seitsemänneksi. Hän osallistui 1950 Kööpenhaminan PM-kisoihin.


title: Onni Kasslin

text: Onni oli ratapyöräilijänä ja yrittäjänä tunnetun Mira Kasslinin isosetä.


title: O. V. Vappula

text: Oskar Valfrid Vappula (20. lokakuuta 1895 Jurva – 8. helmikuuta 1967 Helsinki) oli suomalainen kansakoulunopettaja ja näytelmäkirjailija.


title: O. V. Vappula

text: Vappula asui Kauhajoella 1919–1935.


title: Mikaelin katedraali (Iževsk)

text: Mikaelin katedraali () on katedraali Iževskin kaupungissa Udmurtian tasavallassa Venäjällä. Katedraali on nimetty arkkienkeli Mikaelin mukaan. Mikaelin katedraali on ortodoksinen kirkko. Katedraalin rakentaminen aloitettiin vuonna 1897 ja se saatiin valmiiksi vuonna 1915. Katedraali tuhottiin vuonna 1937, koska silloisessa Neuvostoliitossa yritettiin poistaa uskonto valtiosta kovin ottein. Vuonna 2004 katedraalia alettiin rakentaa uudestaan ja se saatiin alkuperäiseen kuntoon vuonna 2007. 67 metriä korkean katedraalin suunnitteli venäläinen arkkitehti Ivan Charushin.


title: Ester Viljanen-Lampi

text: Ester Aleksandra Viljanen-Lampi (18. kesäkuuta 1903 Forssa – 29. kesäkuuta 1967 Lohja) oli suomalainen näytelmäkirjailija.


title: Kellot ja peilit

text: Kellot ja peilit on suomalaisen Riki Sorsan studioalbumi vuodelta 1984. Albumi julkaistiin samana vuonna myös CD-levynä, joka oli tiettävästi ensimmäinen suomalainen CD:nä julkaistu albumi.


title: Bruno Santana

text: Bruno Felipe Claudino de Santana (s. 27. helmikuuta 1982 Recife) on brasilialainen käsipalloilija. Hän pelaa sãopaulolaisessa EC Pinheirosissa.


title: Bruno Santana

text: Santana on osallistunut olympialaisiin Ateenassa 2004 ja Pekingissä 2008. Hän teki vuoden 2004 kisoissa, joissa Brasilia oli kymmenes, kuusi, ja vuoden 2008 turnauksessa, jossa joukkue sijoittui yhdenneksitoista, kahdeksan maalia. Santana oli maajoukkueen kokoonpanossa myös Pan-Amerikan kisoissa 2011, joissa Brasilia voitti hopeaa.


title: Mikko Kuparinen (ohjaaja)

text: Mikko Kuparinen (s. 1979) on suomalainen elokuvaohjaaja. Hän on ohjannut kansainvälisesti palkittuja lyhytelokuvia, tv-sarjoja, sekä mainoksia.


title: Mikko Kuparinen (ohjaaja)

text:
Kuparisen tunnetuimmat työt ovat tv-versio Kristian Smedsin kohutusta näytelmästä "Tuntematon sotilas", sekä tv-elokuva "Mobile Horror", joka pohjautui Juha Jokelan samannimiseen menestysnäytelmään. "Mobile Horror" oli vuonna 2011 Kultainen Venla -ehdokkaana sekä voitti vuoden parhaalle tv- tai radiofiktiolle myönnetyn Koura-palkinnon.
Kuparisen ohjaama Tuuve Aron novelliin pohjautuva lyhytelokuva "Sirocco" ilmestyi vuonna 2012.


title: Mikko Kuparinen (ohjaaja)

text: Kuparisen ensimmäinen pitkä elokuva "Rakkauden rasvaprosentti" perustuu Laura Immosen ja Hannamaija Matilan käsikirjoitukseen. Elokuva ilmestyi vuonna 2013.


title: Mikko Kuparinen (ohjaaja)

text: Kuparinen sai vuonna 2015 Montrealin elokuvajuhlilla parhaan ohjaajan palkinnon elokuvasta "2 yötä aamuun".


title: Mikko Kuparinen (ohjaaja)

text: Pitkien elokuvien lisäksi Kuparinen ohjaa myös mainoselokuvia Lucy Loves Storiesille.


title: Hertta Jack-Leistén

text: Hertta Maria Elina Jack-Leistén (9. heinäkuuta 1882 Viitasaari – 5. toukokuuta 1968 Helsinki) oli suomalainen näyttelijä, lausunnanopettaja ja näytelmäkirjailija.